چۆن ببینه پیاوی كار (بزنسمان) Businessman ئه‌م ٨ خاڵه جێبه‌جێ بكه – بازرگان\nچۆن ببینه پیاوی كار (بزنسمان) Businessman ئه‌م ٨ خاڵه جێبه‌جێ بكه\nby Jiablog تشرینی دووه‌م 20, 2017 تشرینی دووه‌م 23, 2017 Uncategorized / بزنس / نووسراوەکان\nپیاوی كار ئه‌و ده‌سته‌واژه‌یه‌یه كه‌وا بۆ ئافره‌ت و پیاوان به‌كاردێت كه‌وا له بواره جیاجیاكانی بازرگانی كار ده‌كه‌ن.\nزۆرێك له ئێمه ئاواته خوازه و كار بۆ ئه‌وه ده‌كات ببێته پیاوی كار ، له زۆرێك له بواره‌كانی كار، له‌وبابه‌ته ئه‌وتان بۆ ڕوون ده‌كه‌ینه‌وه هه‌مووكه‌سێك ده‌كرێت ببێت به پیاوی كار به مه‌رجێك ئه‌م خاڵانه‌ی خواره‌وه جێبه‌جێ بكات و ئه‌م خاسیه‌تانه‌ی تێدابێت.\n١-شاره‌زابوون له كار:\nبریتیه له گرینگترین خاسیه‌تی بوون به بزنس مان كه‌وا ده‌بێت له‌و كاره‌ی كه‌وا تیایدا كارده‌كه‌یت ڕۆژانه یاخود ئه‌و كاره‌ی كه ده‌ته‌وێت تیایدا ببیت به بزنس مان، شاره‌زایی زۆر په‌یدا بكه‌یت به جۆرێك كه‌وا له هه‌موو بوار و لایه‌نه‌كانی بكۆلیته‌وه و كتێب و نووسراوی له‌سه‌ر بخوێنیته‌وه، گه‌ر پێویستی كرد خولی تایبه‌تیشی له‌سه‌ر ببینی.\nسه‌ره‌تایی ترین شاره‌زایی كه‌وا پێویسته له بزنس ماندا هه‌بێت بریتیه له زانینی جۆره‌كانی بازرگانی، یاساكانی بازرگانی گشتی و یاساكانی ووڵات، یاساكانی كاری بانكی و ده‌ست كردن به پڕۆژه و هونه‌ره‌كانی به‌ڕێوه‌بردن.\n٢-هه‌بوونی كه‌سایه‌تیێكی سه‌رنجڕاكێش:\nیه‌كێكی تره له خاسیه‌ته سه‌ره‌كیه‌كانی پیاوی كار، كه‌وا ده‌بێت كه‌سی بزنسمان كه‌سایه‌تی له‌سه‌ره‌خۆ و باوه‌ڕپێكراوی هه‌بێت چونكه بازرگانی واته متمانه، له‌گه‌ڵ ئه‌وه‌ش شاره‌زایی له هه‌ڵس و كه‌وت وڕه‌فتاره‌كانی كار هه‌بێت، له چۆنیه‌تی مامه‌ڵه‌كردن له‌گه‌ڵ بازرگانان، شێوازی هه‌ڵس و كه‌وت و كۆبونه‌وه و پێشكه‌شكردن و چۆنیه‌تی ڕازی كردنی به‌رامبه‌ر، كه ئه‌مانه له گرینگترین هۆكاره‌كانی سه‌ركه‌وتنن له‌كار و بزنسمانێكی سه‌ركه‌وتوو له یه‌كێكی تر جیا ده‌كاته‌وه.\n٣-جددی بوون له‌كار و پابه‌ندبوون پێوه‌ی:\nپیاوی كاری سه‌ركه‌وتوو به‌وه جیا ده‌كرێته‌وه كه‌وا زۆر جددیه له‌كاره‌كه‌ی و هه‌میشه پڕه له ووزه و پابه‌نده به به‌ڵێن وكاته‌كانی كاره‌كه‌ی كه‌وا ده‌كات كه‌سانی كارده‌كه‌ن له‌گه‌ڵی هه‌ست به متمانه و دڵنیایی بكه‌ن له‌كاتی بازرگانی كردن له‌گه‌ڵی دا ، وه ئه‌وانه‌شی كه‌وا بۆی كار ده‌كه‌ن هه‌ست به‌م ووزه و گڕ و تینه ده‌كه‌ن و ئه‌وانیش به هه‌مان شێوه ده‌بن. بۆیه ده‌بێت بزنسمان ته‌واوی هه‌وڵ و كۆششی خۆی بۆ كاره‌كه‌ی بخاته‌گه‌ڕ.\n٤-هاوكاری كردن و كاركردن به تیم:\nووشه‌ی بزنسنمان بۆ یه‌ك كه‌س به‌كاردێت، به‌ڵام هیچ بزنسمانێك نیه كه‌وا به ته‌نها سه‌ركه‌وتنی به‌ده‌ست هێنابێت و ببێته خاوه‌نی سه‌ركه‌وتنی گه‌وره، بێگوومان هه‌مووكات كه‌سانێكی تری له‌گه‌ڵه، بۆیه كه‌سی بزنسمان ده‌بێت توانای كاركردنی هه‌بێت به تیم و دابه‌ش كردنی كار و ئه‌ركه‌كانی خۆی، له‌گه‌ڵ ئه‌وه‌ش ده‌بێت سه‌ركه‌وتنه‌كانی خۆشت به‌ش بكه‌یت له‌گه‌ڵ كه‌سانی هاوكارت، كه ئه‌مه كێشه‌ی زۆرێك له بزنسمانه‌كانه.\n٥-ئازایه‌تی و بوێری: بوێری بۆ كه‌سی خاوه‌نكار و بزنسمان بریتیه له دوو جۆر، له ئازایه‌تی ده‌ستپێشخه‌ری و ئازایه‌تی له‌ڕووبه‌ڕووبوونه‌وه‌ی كێشه‌كان به بڕیاری ژیرانه، گه‌ر بوێر نه‌بیت و ده‌ستپێشخه‌ر نه‌بیت، كه‌سانی تر ده‌ستپێشخه‌ریه‌كه‌ده‌كه‌ن و تۆش ده‌بیت به فه‌رمانبه‌ر له‌لای ئه‌وان، بۆیه ده‌بێت بوێر بیت و له شكست و زه‌ره‌ره‌ر نه‌ترسیت.\n٦-دروستكردنی په‌یوه‌ندی و به‌رده‌وامیپێدانی:\nیه‌كێك هۆكاره‌كانی گه‌وره‌كردنی بازرگانی و كاره‌كه‌ت، دروستكردنی په‌یوه‌ندی دۆستانه و بازرگانیه له‌گه‌ڵ كه‌سانی خاوه‌ن كار،چونكه هه‌میشه په‌یوه‌ندیه كه‌وا گه‌وره‌ت ده‌كات و به‌رده‌وامی پێ ده‌دات. جۆرێكی تری په‌یوه‌ندی كه هیچی كه‌متر نیه له‌و جۆره‌ی سه‌ره‌وه، ئه‌ویش په‌یوه‌ندی دۆستانه و ڕێزه له‌گه‌ڵ كارمه‌ند و هاوكاره‌كانت كه‌وا به‌شێكن له‌و كاره‌ی تیایدا كارده‌كه‌ن.\nله سه‌ره‌تادا باسی كه‌سایه‌تیمان كرد، باسی ئه‌وه‌شمان كرد كه‌وا چه‌نده گرینگه بۆ بازرگان یاخود بزنسمان، ڕاستگۆیی كڕۆكه ئه‌و كه‌سایه‌تیه‌یه، له‌وه‌ش گرینگتر به‌رده‌وام بوونه له‌سه‌ر ڕاستگۆیی، ئه‌مه هۆكاری متمانه‌یه، وه پێچه‌وانه‌كه‌شی ته‌مه‌نی بزنسمان كورت ده‌كاته‌وه.\n٨-به‌كارهێنانی ته‌كنولۆجیا له كاره‌كان :\nبێگومان زۆربه‌مان مۆبایلی زیره‌ك به‌كارده‌هێنین و به‌كارهێنه‌ری زۆرێك له ئاپه‌كانین، به‌ڵام تا چه‌ند ئاپه‌كان تایبه‌تن به بازرگانی؟ بۆ سوود وه‌رگرتن له مۆبایله‌كه‌مان چه‌ندین ئاپ هه‌یه بۆ ئه‌م مه‌به‌سته وه‌ك: یادخه‌ره‌وه بۆ یادخستنه‌وه‌ی كاره‌كان و ڕێكخستنیان، به‌كارهێنانی ئاپه‌كانی ڕێكخستنی باڵانس و پاره‌كان و دیاری كردنی پلان و پێوانه‌یان كه‌وا زۆرێك له ئاپ بۆ مۆبایله‌كان له‌م ڕۆژگاره‌دا به‌رده‌سته و وا ده‌كات كه‌وا مۆبایله زیره‌كه‌كان ته‌نها بۆ په‌یوه‌ندی و وێنه گرتن به‌كار نه‌هێنرێن و وه‌ك هاوكارێك بن له‌گه‌ڵ كه‌سی بزنسمان بۆ ڕێكخستن و به‌ره‌وپێشبردنی ئاپه‌كان، هه‌ر قورسایێكت هاته پێش ته‌نها له ستۆره‌كان بۆی بگه‌ڕێ به دڵنیایه‌وه ئاسانكاریت ده‌ست ده‌كه‌وێت بۆ ئه‌م مه‌به‌سته.\nهه‌موو ئه‌م خاڵانه‌ی سه‌ره‌وه خه‌سڵه‌تی كه‌سی بزنسمان بوون، به‌ڵام ده‌بێت ئه‌وه له‌بیر نه‌كه‌ین كه‌وا بزنسمان یاخود بوون به پیاوی كار، نازناو نیه، ناویش نیه، هه‌ركه‌س بێت وه‌كو ناو له‌خۆی بنێت، وه به‌خوێندنه‌وه‌ی ئه‌م بابه‌ته و چه‌ندین بابه‌ت و كتێبی تریش نابیت به بزنسمان، بوون به پیاوی كار كرداره، دوای ئه‌منجامدانی ده‌بێت به سیفه‌ت و خه‌سڵه‌ت له كه‌سه‌كه،\nكه‌واته ده‌بێت له ئێستاوه ده‌ستپێبكه‌یت و هه‌نگاو به‌هه‌نگاو هه‌تا ده‌بیت به بزنسمان.\nTagged : bussinessman\nERP ئی ئاڕ پی چیه؟


سه‌رۆكی هه‌رێمی كوردستان له كۆنگره‌ی نه‌ته‌وه‌یی كورد:سه‌ده‌ی بیستویه‌ك، سه‌ده‌ی گه‌ییشتنی گه‌لی كورده به ئاواته‌كانی\nنوێنه‌رانی پارت و لایه‌نه سیاسییه‌كانی هه‌ر چوار پارچه‌ی كوردستان.. به‌ڕێوه‌به‌رانی كۆنگره‌ی نه‌ته‌وه‌یی كوردستان.. ئاماده‌بووانی به‌ڕێز.. ئه‌م كاته‌تان باش\nده‌ستخۆشیی به‌ستنی سیانزه‌هه‌مین كۆنگره‌ی نه‌ته‌وه‌یی كوردستانتان لێ ده‌كه‌م و پیرۆزبایی چوارده‌هه‌مین ساڵیادی دامه‌زراندنی ئه‌و كۆنگره‌یه‌ش ده‌كه‌م، هیوادارم سه‌ركه‌وتوو بن و هه‌نگاوێكیش بێت بۆ به‌ره‌وپێشبردنی دۆزی ڕه‌وای گه‌له‌كه‌مان.\nخوشك و برا به‌ڕێزه‌كانم..دوای ساڵانێكی دوورودرێژی خه‌بات و كۆڵنه‌دان و قوربانیدانی گه‌له‌كه‌مان له هه‌ر چوار پارچه‌ی كوردستاندا، ئێستاكه له قۆناغێكی گرنگداین. دۆزی ڕه‌وای گه‌له‌كه‌مان له‌سه‌ر ئاستی ناوچه‌یی و جیهانیدا هه‌نگاو به هه‌نگاو به‌ره‌و پێشه‌وه ده‌چێت و هیوامان به ئایینده‌یه‌كی گه‌ش زۆره. نه‌یارانی گه‌له‌كه‌مان له هه‌ڵوێستی لاوازدان و ئیتر سه‌رده‌می نكۆڵیكردنی گه‌لی كورد به‌سه‌رچوو.\nبه پێچه‌وانه‌ی سه‌ده تاریكه‌كه‌ی بیسته‌م، سه‌ده‌ی بیستویه‌ك، سه‌ده‌ی گه‌ییشتنی گه‌لی كورده به ئاواته‌كانی. له‌و قۆناغه گرنگه‌دا زیاتر له‌هه‌موو كاتێك پێویستیمان به هاوده‌نگی و كاری هاوبه‌ش هه‌یه بۆ ئه‌وه‌ی به باشترین شێوه بتوانین خزمه‌تی دۆزی ڕه‌وای گه‌له‌كه‌مان بكه‌ین. بۆ ئه‌م مه‌به‌سته پێویسته هه‌ماهه‌نگی و كاری هاوبه‌شمان هه‌بێ له ناوه‌نده سیاسی و هزری و كولتووری و مه‌ده‌نییه‌كانی وڵاتانی ڕۆژئاوادا و ئه‌وه‌ی له ده‌ستمان دێت بیكه‌ین بۆ ئه‌وه‌ی له هه‌موو وڵاتانی جیهان و به تایبه‌ت ئه‌ورووپا دۆست و پاڵپشت و به‌رژه‌وه‌ندی بۆ گه‌له‌كه‌مان دروست بكه‌ین.\nبه‌ڕێزان.. ناوچه‌كه‌مان زیاتر له هه‌ر كاتێكی دی له گۆڕانكاریی خێرا و یه‌كلاییه‌كه‌ره‌وه دایه. مه‌ترسیی ناسه‌قامگیری و ده‌ركه‌وتنی توندڕۆیی و قووڵتربوونی ململانێكان له ده‌وروپشتی كوردستان له ئارادایه و پێویسته هه‌موومان خۆمانی بۆ ئاماده بكه‌ین. ڕاسته ئێستا پتر له هه‌ر كاتێك ده‌رفه‌ت بۆ گه‌لی كورد له ئارادایه، به‌ڵام له هه‌مان كاتیشدا مه‌ترسی و هه‌ڕه‌شه‌ی به‌رده‌وام بۆ سه‌ر گه‌له‌كه‌مان هه‌ن. بۆیه‌شه زیاتر له‌هه‌ر ساته‌وه‌ختێكی دی پێویسته له‌پێناو ڕووبه‌ڕووبوونه‌وه‌ی ئه‌گه‌ره‌كان و مسۆگه‌ركردنی زیاترین ماف بۆ گه‌له‌كه‌مان ستراتیژییه‌كی هاوبه‌شی نه‌ته‌وه‌یی و دیموكراتی و نیشتیمانیمان هه‌بێت. ئه‌و ستراتیژییه ده‌بێ له‌سه‌ر بنه‌مای پره‌نسیپی ئاشتیخوازی و خه‌باتی دوور له توندوتیژی و كاری سیاسی و دیپلۆماتی و مه‌ده‌نییانه بێت، به پێی ئه‌و بارودۆخ و زه‌مینه‌یه‌ی له هه‌ر چوار پارچه‌ی كوردستاندا هه‌ن.\nگرنگ ئه‌وه‌یه ئێمه بتوانین هه‌م په‌یامی ئاشتی و پێكه‌وه‌ژیان و دیموكراسی به گه‌لانی ناوچه‌كه بگه‌یێنین، هه‌میش پێكۆڵی له ماف و داواكارییه ڕه‌واكانمان بكه‌ین. هه‌روه‌ها زۆر گرنگه ئێمه بتوانین كۆنگره‌یه‌كی نه‌ته‌وه‌یی و نیشتیمانی و كوردستانی له باشووری كوردستانیش دابمه‌زرێنین، كه سه‌رجه‌م هێزه كوردستانییه‌كان بگرێته‌خۆ بۆ مامه‌ڵه‌كردن و تێپه‌ڕاندنی قۆناغی ئێستا كه پڕه له ئه‌گه‌ری چاوه‌ڕواننه‌كراو.\nئاماده‌بووانی به‌ڕێز.. به پێویستی ده‌زانم لێره‌دا ئاماژه به پڕۆسه‌ی ئاشتی و دیالۆگ له‌نێوان هێزه كوردییه‌كان و به تایبه‌ت په‌كه‌كه له‌گه‌ڵ حكوومه‌تی توركیا بكه‌م. له ڕاستیدا ئه‌و گۆڕانه‌ی له هه‌ڵوێستی حكوومه‌تی توركیادا ڕوویداوه ده‌رفه‌تێكی زۆر باشه و پێویسته له‌پێناو پته‌وتركردنی ئاشتی و بووژانه‌وه سوودی لێ ببینین. داوا له هه‌ردوولا ده‌كه‌م هه‌وڵی به‌رده‌وام بده‌ن بۆ سه‌رخستنی پڕۆسه‌ی ئاشتی و به پشوودرێژی و وردبینییه‌وه مامه‌ڵه‌ی له‌گه‌ڵدا بكه‌ن. چونكه ئاشتی و ڕێگه‌ی دیالۆگ و دووركه‌وتنه‌وه له توندوتیژی تاكه ڕێگه‌یه گه‌لی كورد به ئاواته‌كانی ده‌گه‌یێنن. بۆ سه‌رخستنی هه‌رچیی زیاتری پڕۆسه‌كه هیوادارم به‌ڕێز عه‌بدوڵڵا ئۆجه‌لان ئازاد بكرێت و گۆڕانكارییش له ده‌ستووری توركیادا ئه‌نجام بدرێت بۆ ئه‌وه‌ی هه‌ر دوو گه‌لی كورد و تورك به ئاشتی له‌ته‌ك یه‌كتردا بژیین.\nسه‌باره‌ت به ڕۆژئاوای كوردستانیش، هه‌ر له‌سه‌ره‌تای قه‌یرانی سووریا زۆر هه‌وڵماندا لایه‌نه كوردییه‌كان له ده‌وری یه‌كتر و له‌ژێر یه‌ك چه‌تر و ستراتیژیدا كۆ بكه‌ینه‌وه و ڕێككه‌وتننامه‌ی هه‌ولێری لێ كه‌وته‌وه، كه بۆ هه‌موو لایه‌ك ده‌ستكه‌وتێكی نه‌ته‌وه‌یی بوو. داوا له هه‌موو پارته كوردییه‌كانی ڕۆژئاوای كوردستان ده‌كه‌م له‌پێناو سه‌رخستنی ماف و داواكانی گه‌لی كورد له‌و پارچه‌یه‌ی كوردستاندا پابه‌ندی ڕێككه‌وتننامه‌ی هه‌ولێر بن و به ته‌بایی و برایه‌تی هاوكاری یه‌كتر بن نه‌ك له‌ڕێی چه‌ك و زۆر و خۆسه‌پاندن ڕووبه‌ڕووی یه‌كتر ببنه‌وه. به‌كارهێنانی زۆر و چه‌ك و گرژیی نێوان لایه‌نه كوردییه‌كان ڕێك ئه‌و شته‌یه نه‌یار و دوژمنانی گه‌لی كورد چاوه‌ڕێی ده‌كه‌ن.\nسه‌باره‌ت به پرسی كورد له ڕۆژهه‌ڵاتی كوردستانیش، ئێمه به هه‌موو توانایه‌كمانه‌وه پشتگیریی ڕێگه‌چاره‌ی ئاشتیانه ده‌كه‌ین و هیوادارین دۆزی كورد له‌و پارچه‌یه پێشكه‌وتن به‌خۆیه‌وه ببینێت و ئه‌وه‌ش وا ده‌خوازێت هێزه كوردییه‌كانی ڕۆژهه‌ڵاتیش وتاره‌كه‌یان یه‌كبخه‌ن و په‌یامی ئاشتی و پێكه‌وه‌ژیانی گه‌لان هه‌ڵبگرن.\nحه‌ز ده‌كه‌م ئاماژه‌یش به‌وه بده‌م، كه گه‌لی كورد گه‌لێكی ئاشتیخواز بووه و حه‌زی له شه‌ڕ و خۆسه‌پاندن نه‌بووه. له پێناو به‌رقه‌راربوونی ئاشتی و سه‌قامگیری له ناوچه‌كه‌دا باشترین ڕێگه ئه‌وه‌یه، كه وڵاتان ده‌ستبه‌رداری شێوازه‌كانی نكۆڵیكردن ببنه‌وه. واز له كێبڕكێی خۆپڕچه‌ككردن و هه‌وڵدان بۆ شه‌ڕ و تێكدانی ئاساییش و پاڵپشتیكردنی تیرۆر بهێنن و ته‌نیا كار بۆ سه‌رخستنی ئاشتی بكه‌ن.\nله‌كۆتاییدا دووباره هیوای سه‌ركه‌وتن بۆ كۆنگره‌كه‌تان ده‌خوازم. هیوادارم كۆنگره به بڕیاری گرنگ ته‌واو بێت و هه‌موو لایه‌ك هه‌ماهه‌نگ و كۆده‌نگ بن له‌مه‌ڕ دانانی ستراتیژییه‌كی درێژخایه‌ن بۆ به‌ره‌وپێشه‌وه‌بردنی دۆزی ڕه‌وای گه‌لی كورد.\nSOURCE:: KRP PAGE HIT:: 1177


گۆڕانكاری له‌پلانی دابه‌شكردنی كاره‌با ده‌كرێت – Knwe.org\nسەرەکی » ئابووری » گۆڕانكاری له‌پلانی دابه‌شكردنی كاره‌با ده‌كرێت\nوته‌بێژی وه‌زاره‌تی كاره‌بای حكومه‌تی هه‌رێمی كوردستان ئاماژه به‌گۆڕانكاری له‌پلانی دابه‌شكردنی كاره‌با ده‌كات له‌هه‌رێمی كوردستان.\nئومێد ئه‌حمه‌د وته‌بێژی وه‌زاره‌تی كاره‌بای حكومه‌تی هه‌رێمی كوردستان رایگه‌یاندوه:» سەرەڕای بەرزی پلەكانی گەرما لە مانگی تەمموزدا، وەزارەتی كارەبا توانیویەتی بە تێكڕا 16 سەعات كارەبا بۆ هاووڵاتیانی هەرێم دابن بكات، پێدانی كارەبایش تا 15ی ئاب بەم شێوەیە بەردەوام دەبێت، دوای ئەو بەروارە وەزارەتی كارەبا كۆدەبێتەوە و گۆڕانكاری لە پلانی دابەشكردنی كارەبا دەكات».\nئاشكرایكردوه: »لەگەڵ بەرزبوونەوەی پلەكانی گەرما خواستی بەكارهێنانی كارەبا لەلایەن هاووڵاتیانەوە زیادی كردووە بۆ نزیكەی 5 هەزار مێگاوات، لەكاتێكدا وەزارەتی كارەبا لە توانایدایە تەنها 3 هەزار و 500 مێگاوات كارەبا بەرهەم بهێنێت».\nرونیشكردوه‌ته‌وه:»بەپێی پلانەكانی حكومەت لە كابینەی نوێدا چەند بەنداوێك دروست دەكرێت و بەرهەم هێنانی كارەبا زیاددەكات بەوەش كێشەی كەمی سەعاتەكانی كارەبا چارەسەر دەكرێت».


ئێستا نیوز - لە رۆژهەڵاتی کوردستان 445 کەس بەهۆی بوومەلەرزەوە گیانیان لەدەستداوە\nلە رۆژهەڵاتی کوردستان 445 کەس بەهۆی بوومەلەرزەوە گیانیان لەدەستداوە\n2017/11/13 9:08 PM -\nبەپێی ئاماری فەرمی کۆماری ئیسلامیی ئیران، بەهۆی بوومەلەرزەکەوە لە رۆژهەڵاتی کوردستان 445 کەس گیانیان لەدەستداوە و زیاتر لە حەوت هەزار کەسی دیکەش بریندار بوون.\nلەکاژێر 9:05 خولەکی شەوی یەکشەممە 12-11-2017 تاوەکو نزیک کاژێر 10:00 چەندین بوومەلەرزە لە رۆژهەڵات، باشوور، باکوور و رۆژئاوای کوردستان و هەندێک ناوچەی ئێران و عێراق هەستی پێکرا.\nبوومەلەرزەکە بەگوڕی 7.3 رێختەر پارێزگای کرماشانی لە رۆژهەڵاتی کوردستان گرتەوە، بەو هۆیەوە هەزاران کەس بوونە قوربانی و زیانی ماددی زۆریش بە ناوچەکە گەیشت. سێ رۆژ ماتەمینی لەو پارێزگایەش راگەیێندرا.\nبوومەلەرزە و پاشلەرزەکان تاوەکو ئەمڕۆش بەردەوام بوون و لە شەوی رابردووەوە 180 حاڵەت تۆمارکراون.\nبەهێزترین بوومەلەرزە کە لە رۆژهەڵاتی کوردستان روویدا، کاژێر 9:48 خولەک بوو بەگوڕی 7.3 پلەی رێختەر. بوومەلەرزەکە لە قوڵایی 11 کیلۆمەتری زەویدابوو و ناوەندەکەی شاری ئەزگڵە بوو کە شارێکی سنووری پارێزگای کرماشانە لەگەڵ باشووری کوردستان.\nبوومەلەرزەکانی شەوی رابردوو لە هەر پێنج پارێزگای ورمێ، سنە، کرماشان، ئیلام و لۆڕستان هەستیانپێکرا و لە زۆر شوێن زیانی ماددی هەبووە، بەڵام زیانی گیانی تەنیا لە کرماشان بوو. لەنێو شاری کرماشان و بەتایبەت ناوچەکانی رۆژئاوای ئەو پارێزگایە تاوەکو ئێستا گیانلەدەستدانی 445 کەس و برینداربوونی حەوت هەزار و 100 کەس راگەیێندراوە.\n280 گیانیان لەدەستداوە\nژمارەی دانیشتووان: 85.342\n28 گیانیان لەدەستداوە\nژمارەی دانیشتووان: 23.929\n22 کەس گیانیان لەدەستداوە\nژمارەی دانیشتووان: 140.876\n15 گیانیان لەدەستداوە\nژمارەی دانیشتووان: 35.219\n14 گیانیان لەدەستداوە\nژمارەی دانیشتووان: 35.976\nناوەندی پارێزگای کرماشان\n25 کەس لە نەخۆشخانەکانی کرماشان گیانیان لەدەستداوە. دەگوترێ تەنیا یەک کەسیان خەڵکی کرماشان بووە ئەوانی دیکە خەڵکی ئەزگڵەن کە سەر بە شاری سەلاسی باوەجانییە.\nژمارەی دانیشتووان: 1.083.833\n3 گیانیان لەدەستداوە\nژمارەی دانیشتووان: 75.169\nشەوی 12-11-2017 بوومەلەرزەیەكی بەهێز هەر چوار پارچەی كوردستان و چەند وڵاتێكی دیكەی هەژاند. بەپێی سەنتەرەکانی جیۆلۆجی ئەمریکا و بەڕێوەبەرایەتیی کەشناسی و بوومەلەرزەزانی هەرێمی کوردستان، نێوەندی بوومەلەرزەكە نێوان باشوور و رۆژهەڵاتی كوردستان (هەڵەبجە و كرماشان) بووە، گوڕەكەشی لە هەندێک ناوچە گەیشتووەتە 7.6 پلەی رێختەر.\nئەم بابەتە 599 جار خوێندراوەتەوە


رێکخراوە جیهانیی و ناوچەییەکان!\nوەک ئەوەی ئێستا دەیبینن کۆمەڵی مرۆڤایەتی لە هەموو بوارەکانی پەیوەست بە ئازادیی و مافەکان لە هەر کاتێک پتر رووبەڕووی کێشەی گەورە گەورە بۆتەوە، بەڵام هاوکاتیش ئەو سیستەمەی کە جیهان بەڕێوەدەبا بە دەیان رێکخراوی جیهانیی و ناوچەیی بە ناوی چارەسەرکردنی ئەو کێشانەوە دروستکردوە.\nلێرەوە دەکرێ ئەو پرسیارە لە خۆمان بکەین؛ ئایە ئەو رێکخراوە جیهانیی و ناوچەییانەی ئێستا کەلکی ئەوەیان پێوە ماوە هیچ جۆرە هیوایەکیان لەسەر هەڵبچنین؟\nوەک ئەوەی پرسیارەکە زۆر رۆشن و بێ تەمومژە دەمەوێ بە هەمان شێوە و بێ کلک و گوێ بۆکردن و ئاڵۆزکردنی بابەتەکە هەر بە سادەیی و بە پشتبەستن بە چەند بەڵگەیەکەوە وەڵام بدەمەوە.\nسیستەمێک بەو هەمووە توانستە مادیی و زانستییەی خۆیەوە کە خەریکە بە نێو ئاسمان و ئەستێرەکاندا تەڕاتێن دەکا، بەڵام ناتوانێ ژیانی سەدان و ملیۆنان کەس رزگار بکا کە رۆژانە بە هۆی نەبوونی بژێوی ژیان و نەبوونی داودەرمان پێداویستییەکانی ژیانی رۆژانەیان گیان لەدەستدەن! ئایە دەتوانێ لە رێگەی ئەو رێکخراوانەیەوە کێشەکان چارەسەر بکا؟!\nسیستەمێک سەری زمان و بنی زمانی ئازادیی و یەکسانیی و ئاسایش و ئاشتی و مافەکانی مرۆڤە و رۆژانە بە ملیاران دۆلار لە رەنجی مرۆڤەکان دەگرێتەوە و بە ناوی ئەو رێکخراوانە دەیخاتەگەڕ، بەڵام رۆژانە بە سەدان و بە هەزاران مرۆڤ تەنیا لەبەرئەوەی رەخنە لە دەسەڵات و دین و دابونەریت دەگرن.. تەنیا لەبەرئەوەی ژنن و دەیانەوێ وەک مرۆڤ بژین دەستبەسەر دەکرێن و دارکاریی دەکرێن و بە دڕندانەترین شێوە دەکوژرێن! ئایە دەتوانێ لە رێگەی ئەو رێکخراوانەیەوە کێشەکان چارەسەر بکا؟!\nسیستەمێک لە هەموو رێکەوتننامە نێونەتەوەییەکان دانی بە مافە نەتەوەیی و نیشتمانییەکان و سەربەخۆبوونی گەلاندا هێناوە، بەڵام تا ئێستا بە لۆژیکی هێز بەرخورد لەگەڵ ئەو مافانە دەکا و هەر ئێستا خەڵکی کوردستان و بە دەیان گەلی دیکە تەنیا لەبەرئەوەی داوای ئەو مافانە دەکەن بەوپەڕی توندوتیژییەوە تا رادەی لەنێوبردنی بەکۆمەڵ دەچەوسێندرێنەوە! ئایە دەتوانێ لە رێگەی ئەو رێکخراوانەیەوە کێشەکان چارەسەر بکا؟!\nئیدی باسی پاراستنی ژینگە و لەبەرچاوگرتنی مافەکانی ئاژەڵانیش هەر ناکەم کە ئەو سیستەمە چ کارەساتگەلێکی بەسەرداهێناون.\nرەنگە کەسانێک هەبن بڵێن بەڵام خۆ ئەو رێکخراوە جیهانیی و ناوچەییانە دەستکەوتی خەبات و تێکۆشانی مرۆڤەکانن پێویستە دەستبەرداریان نەبین و هەر هەبوونیان باشترە لە نەبوونیان.\nبۆ ئەوەشیان دەڵێم؛ بەڵێ ئەو رێکخراوانە کاتێک دەستکەوتی مرۆڤ بوون کە سیستەمەکە جیهانی کردبووە دوو جەمسەر و لەبەر ململانێی یەکدی نەیاندەتوانی ئەو دەستکەوتانە هەڵبوەشێننەوە، بەڵام ئێستا سیستەمی یەک جەمسەری کەڵەگایی سەرمایەداریی باڵادەستە و هەموو دەستکەوتەکانی پووچکردوونەتەوە.. هەر بۆیە ئێستا ئەو رێکخراوانە کەلکی ئەوەیان پێوە نەماوە هیچ جۆرە هیوایەکیان لەسەر هەڵبچندرێ.. بەڵکە پێویستە ئازداییخوازان و یەکسانییخوازان لە دەرەوەی دەسەڵاتداران و سیستەمەکە رێکخراوگەلێکی جیهانیی خۆیان دابمەزرێنن!


مسته‌فا هیجری: ئوپۆزسیۆنی کوردی که‌موکۆڕیی زۆره به‌ڵام له ئوپۆزسیۆنی ئێرانی به‌هێزتره " />\nمسته‌فا هیجری: ئوپۆزسیۆنی کوردی که‌موکۆڕیی زۆره به‌ڵام له ئوپۆزسیۆنی ئێرانی به‌هێزتره\nزایینی: ٠٥-٠٨-٢٠١٢ - هەتاوی: ١٣٩١/٠٥/١٥ - ١٣:٥٦ تاران قه‌باره‌ی فۆنت:\nکوردستان میدیا: رۆژنامه‌ی رووداو چاپی ئورووپا له ژماره ١٥٧ی خۆیدا، وتووێژیکی له‌گه‌ڵ به‌ڕێز "مسته‌فا هیجری"، سکرتێری گشتیی حیزبی دێموکراتی کوردستانی ئێران پێکهێناوه.\nرووداو: وادیاره که ئه‌گه‌ری رووخانی حکوومه‌تی به‌عسی سووریه زۆر به‌هێزه، به‌ڵام کۆماری ئیسلامی به‌تایبه‌ت و رووسیه و چینیش له‌گه‌ڵیدا هه‌وڵ ده‌ده‌ن که به‌شار ئه‌سه‌د له‌سه‌ر ده‌سه‌ڵاته‌که‌ی بهێڵنه‌وه. به رای ئێوه ململانێی نێوان ئه‌م سێ حکوومه‌ته و رۆژئاوا و و‌ڵاتانی عه‌ره‌بی له‌لایه‌کی دیکه‌وه به‌ره‌و چ ئاقارێک ده‌ڕوات؟\nمسته‌فا هیجری: عامیلێکی سه‌ره‌کی نیشانه‌ی به‌ره‌و داڕووخان چوونی حکوومه‌ته دیکتاتۆره‌کان ئه‌وه‌یه که هێزی سه‌رکوت درزیان تێ‌بکه‌وی و پشت له حکوومه‌ت بکه‌ن و بێنه ریزی خه‌ڵک. له‌و دوو ساڵه‌ی دوایی‌دا ئه‌و نیشانه‌یه له هێزی سه‌رکوتی به‌شار ئه‌سه‌د ده‌بینین و رۆژبه‌رۆژ زیاتر په‌ره ده‌گرێ، ته‌نانه‌ت له‌م یه‌ک دوو مانگه‌ی ئه‌خیر فه‌رمانده به‌رزی له‌شکری که خاوه‌ن ده‌سه‌ڵات بوون له‌م حکوومه‌ته‌دا و له که‌سانی نێزیکی به‌شار ئه‌سه‌د بوون پشتیان له حکوومه‌ته‌که‌یان کردووه.\nله لایه‌کی دیکه‌وه سه‌ره‌ڕای ئه‌وه‌ی رۆژئاوا فرسه‌تێکی زۆریان به رووسیه و به‌شار ئه‌سه‌د دا بۆ ئه‌وه‌ی کۆتایی به‌و کوشتاره بێنن، به‌ڵام به‌شار ئه‌سه‌د له درێژه‌دانی سه‌رکوت سووره، ئه‌وه‌ش بووه‌ته هۆی ئه‌وه‌ی که لایه‌نگرانی به‌شار به‌تایبه‌ت رووسیه و چین زه‌ختی زۆریان بکه‌وێته سه‌ر بۆ ئه‌وه‌ی هاوده‌نگ له‌گه‌ڵ کۆمه‌ڵگای نێونه‌ته‌وه‌یی ئاماده بن زه‌ختی زۆرتر بخه‌نه سه‌ر حکوومه‌تی به‌شار. شکست پێ‌هێنانی گه‌ڵاڵه‌ی ئاشتی کووفی عه‌نان به کرده‌وه له‌لایه‌ن به‌شار ئه‌سه‌د له‌و پێوه‌ندییه‌دا شوێندانه‌ریی زۆری بووه.\nبۆیه ده‌توانین بڵێن ئێستا پرۆسه‌ی داڕمانی ئه‌و حکوومه‌ته ده‌ستی پێ‌کردووه و ئه‌گه‌ر وه‌زعه‌که هه‌روا بچێته پێش زۆر ناخایه‌نی شاهیدی رووخانی ئه‌و حکوومه‌ته ده‌بین.\nرووداو: هۆکاری پشتیوانی به‌هێزی کۆماری ئیسلامی له رێژیمی به‌شار ئه‌سه‌د بۆ چی ده‌گه‌ڕیته‌وه؟ زۆر باس له یارمه‌تی و ده‌ستێوه‌ردانی هێزه سه‌ربازییه‌کانی ئێران له سه‌رکوتی خه‌ڵکی ناڕازی و مه‌ده‌نی سووریا ده‌کرێت، ئایا به‌ڵگه‌یه‌کتان هه‌یه له‌م بواره‌دا؟\nمسته‌فا هیجری: به نه‌مانی حکوومه‌تی به‌شار ئه‌سه‌د:\nــ رێژیمی کۆماری ئیسلامی ته‌نیا حکوومه‌تی دۆستی عه‌ره‌بی خۆی له ده‌ست ده‌دا.\nـ ناتوانێ به هاسانی له سووریه وه‌کوو پردێک بۆ گه‌یاندنی چه‌ک و یارمه‌تی بۆ حیزبوڵڵا و باقی گرووپه‌کانی دۆستی که‌ڵک وه‌رگرێ.\nـ نفووزی ئێران له ناوچه زۆر لاواز ده‌بێ چونکه هاوکێشه‌کان له‌و ناوچه‌یه‌دا به‌گشتی به زه‌ره‌ری کۆماری ئیسلامی ده‌گۆڕێن.\nهه‌ر بۆیه کۆماری ئیسلامی به هه‌موو شێوه‌یه‌ک یارمه‌تیی حکوومه‌تی سووریه ده‌دا، ئه‌و یارمه‌تییانه‌ش ئه‌وه‌نده زۆر و ئاشکران که که‌س گومانی له‌وه نه‌ماوه که پێویست به به‌ڵگه هه‌بێ، خۆ ئێران بۆخۆشی حاشای له یارمه‌تی دانی حکوومه‌تی سووریه نه‌کردووه. ساڵێک له‌وه پێش قاسم سوله‌یمانی، فه‌رمانده‌ی سوپای قودس، رایگه‌یاند که کۆماری ئیسلامی له سوریه قسه‌ی یه‌که‌م ده‌کا و که‌سیش له به‌رپرسانی سووری ئه‌م قسه‌یان وه درۆ نه‌خستۆته‌وه، ئه‌م قسه‌یه وه‌ک نموونه‌یه‌کی به‌ڵگه‌کانه.\nرووداو: پێتان وایه که دوای رووخانی حکوومه‌تی سووریه، گۆرانکارییه‌کان له ئێرانیش روو بده‌ن؟ داهاتووی ئێران چۆن ده‌بینن؟\nمسته‌فا هیجری: وه‌ک له وه‌ڵامی پرسیاری پێشوودا باسمان کرد رووخانی رێژیمی سووریه ده‌بێته هۆی ئاڵوگۆڕی هاوکێشه سیاسییه‌کان له ناوچه و ته‌نانه‌ت له‌ئاستی نێونه‌ته‌وه‌یی به زه‌ره‌ری کۆماری ئیسلامی. بۆیه نه‌مانی ئه‌و حکوومه‌ته ده‌توانێ شوێندانه‌ر بێ له لاواز کردنی نفووزی کۆماری ئیسلامی له‌لایه‌ک و به‌هێز کردن و هیوادار کردنی خه‌ڵکی ناڕازیی ئێران به توانایان بۆ رووخاندنی ده‌سه‌ڵاتی داسه‌پاوی کۆماری ئیسلامی.\nرووداو: ئه‌م دواییانه دوو سه‌ردانتان هه‌بوو بۆ ئه‌مریکا و بریتانیا. ئێوه به فه‌رمی بانگهێشت کرابوون؟ ئه‌وان چ به‌رنامه‌یه‌کیان هه‌یه بۆ سیستمی داهاتووی ئێران؟\nمسته‌فا هیجری: هه‌تا ئێستا حکوومه‌ته‌کانی رۆژئاوا به‌گشتی له‌سه‌ر ئه‌و باوه‌ڕه‌ن که به وتووێژو زه‌خت خستنه سه‌ر ئێران له باری ئابووری و سیاسییه‌وه ده‌توانن ئێران ناچار بکه‌ن ده‌ست له پیتاندنی ئورانیۆم هه‌ڵگرێ و به کرده‌وه‌ش له‌سه‌ر ئه‌م به‌رنامه‌یه کار ده‌که‌ن، بۆیه تاکو ئێستا به جیددی باس له ئاڵوگۆڕی دوای رێژیم ناکه‌ن، یان لانی که‌م له‌گه‌ڵ ئێمه وه‌ک هێزی ئۆپۆزیسیۆن باسی ناکه‌ن.\nرووداو: وه‌کوو حیزبی دێمۆکرات چ پلان و ستراتیژییه‌کتان هه‌یه بۆ داهاتووی سیاسیی ئێران، به‌تایبه‌ت بۆ ده‌سته‌به‌ر بوونی مافه نه‌ته‌وه‌ییه‌کانی کورد له ئێرانی داهاتوودا؟\nمسته‌فا هیجری: ئێمه به دوای کۆنگره‌ی سێزده‌هه‌می حیزبماندا دروشمی سیاسیمان بۆ داهاتووی ئێران بریتی بووه له پێکهێنانی ئێرانێکی دێموکراتیکی فیدراڵ که له‌وێدا هه‌موو نه‌ته‌وه‌کان و یه‌ک له‌وان کورده‌کان حکوومه‌تی ئۆتۆنۆمی خۆیان بۆ به‌ڕێوه‌بردنی کاروباری هه‌رێمی خۆیان پێک بێنن و به‌پێی یاسایه‌کی بنچینه‌یی دێمۆکراتیکیش له ده‌سه‌ڵاتی ناوه‌ندی ئێراندا به‌شدار بن.\nله‌و کاته‌وه هه‌تا ئێستا له‌سه‌ر ئه‌و به‌رنامه‌یه کار ده‌که‌ین له‌گه‌ڵ دۆستان و هاوپه‌یمانانمان که بریتییه له یه‌کگرتوویی و هاوپه‌یمانییه‌ک که له نێوان به‌شێکی به‌رچاو له رێکخراوه‌کانی نه‌ته‌وه‌کانی ئێرانی به ناوی "کۆنگره‌ی نه‌ته‌وه‌کانی ئێرانی فیدراڵ" پێکهاتووه.\nرووداو: پێتان وایه ئێران به هێرش و گورزی نیزامی ده‌ڕووخێت؟ یان به شۆڕش و سه‌رهه‌ڵدانی ناوخۆیی وه‌کوو راپه‌رینه‌کانی به‌هاری عه‌ره‌بی؟\nمسته‌فا هیجری: بۆ رووخانی کۆماری ئیسلامی یه‌کگرتوویی ئۆپۆزیسیۆنی ئێرانی و خه‌باتی هه‌مه لایه‌نه به دژی رێژیم خاڵی سه‌ره‌کییه، به‌ڵام یارمه‌تی و پاڵپشتیی هێزه‌کانی ده‌ره‌کی بۆ سه‌رکه‌وتنی ئه‌و خه‌باته پێویسته و ئه‌و دوو به‌رنامه‌یه پێویسته بۆ رووخاندنی رێژیم هاوته‌ریب بچنه پێش.\nرووداو: قورسایی هێزه کوردییه‌کان له ئاستی ئۆپۆزیسیۆن ئێستا چۆنه؟\nمسته‌فا هیجری: قورسایی هێزه‌کانی ئۆپۆزیسیۆنی کورد له هه‌ڵسه‌نگاندنی له‌گه‌ڵ ئوپۆزیسیۆنی گشتی به ته‌واوی دیار و به‌رچاوه، به‌ڵام ئه‌وه به‌و واتایه نییه که ئوپۆزیسیۆنی کورد له هه‌لومه‌رجێکی دڵخواز و قابیلی قه‌بووڵ دایه، چونکه له‌و پێوه‌ندییه‌دا که‌موکۆڕی زۆر هه‌یه، ئوپۆزیسیۆنی کورد له‌م قۆناغه‌دا ده‌کرا له‌وه‌ی هه‌یه یه‌کگرتووتر و به‌هێزتر بێ.\nرووداو: وا هه‌ست ده‌کرێت که هێزه میللیخوازه‌کانی ئێرانی زۆر ره‌زامه‌ندییان نییه به‌رامبه‌ر به ویست و داوا سیاسییه‌کانی کورد و نه‌ته‌وه‌کانی دیکه‌ی ئێران و مودێلیان بۆ داهاتووی سیاسی ئێران. ئایا له کۆتاییدا ئه‌وان به فیدراڵی و چه‌سپاندنی مافی نه‌ته‌وایه‌تی گه‌لانی ئێران رازی ده‌بن؟\nمسته‌فا هیجری: راستییه‌که‌ی ئه‌وه‌یه که تورک و فارس و عه‌ره‌ب هیچکامیان ئه‌وه‌نده دێمۆکرات نین که ده‌سه‌ڵاتی ده‌یان و سه‌دان ساڵه‌ی خۆیان به‌سه‌ر کورد و باقی نه‌ته‌وه نه‌ته‌وه سته‌م لێکراوه‌کاندا دابه‌ش بکه‌ن، بۆیه ئه‌وه‌ی له‌و نێوه‌دا یه‌کلایی‌که‌ره‌وه ده‌بێ یه‌کگرتوویی و توانای کورد بۆ خۆی له لایه‌ک و ئاڵوگۆڕه نێونه‌ته‌وه‌یی و ئیقلیمییه‌کانیش له لایه‌کی دیکه‌وه‌یه. بۆیه له‌م سه‌ره‌ده‌مه‌دا یه‌کگرتوویی و به‌هێز بوونی کورد به‌گشتی و له هه‌ر پارچه‌یه‌کدا به تایبه‌تی زیاتر له هه‌موو کاتێک گرنگ و چاره‌نووس سازه.\nرووداو: بۆ چی ئێوه له کۆبوونه‌وه‌ی ئوپۆزیسیۆن که‌له چه‌ند رۆژی رابردوودا له برۆکسێل پێکهات به‌شداریتان نه‌کرد، به‌ڵام دوو لایه‌نی کوردی به‌شدار بوون؟\nمسته‌فا هیجری: ئێمه هه‌تا ئێستا له زۆر کۆڕ و کۆبوونه‌وه‌ی ئوپۆزیسیۆنی ئێرانیدا به‌شداریمان کردووه و ده‌وری خۆشمان گێڕاوه، له کۆبوونه‌وه‌که‌ی برۆکسێلیش بانگهێشت کرابووین، به‌ڵام ئه‌جیندای ئه‌و کۆبوونه‌وه‌یه زیاتر له‌وه‌ی له‌سه‌ر باس کردن له‌سه‌ر ئێرانی داهاتوو، شکڵی حکوومه‌ت، ده‌وری نه‌ته‌وه‌کانی ئێرانی و یه‌ک له‌وان کورده‌کان بێ، زۆرتر ته‌رخان کرابوو بۆ باس له‌سه‌ر ئه‌گه‌ری هێرشی نیزامیی ده‌ره‌کی بۆ سه‌ر ئێران و هه‌ڵبژاردنی ئازاد، قسه‌کردن له‌سه‌ر ئه‌و ته‌وه‌رانه ته‌نیا کات کوشتنه و هیچی لێ شین نابێته‌وه، له‌به‌ر ئه‌وه‌ی نه کۆماری ئیسلامی له هه‌ڵایساندنی شه‌ڕدا ـ که به‌ره‌و ئه‌وه ده‌چێ ـ له ئوپۆزیسیۆنی ئێرانی و ته‌نانه‌ت خه‌ڵکی ئێران پرسیار ده‌کا و نه هێزه‌کانی ده‌ره‌کی ئه‌گه‌ر رۆژێک به‌و ئاکامه بگه‌ن که ده‌بێ هێرش بکه‌ن له خه‌ڵک ده‌پرسن. باس له هه‌ڵبژاردنی ئازادیش به له‌سه‌ر ده‌سه‌ڵات بوونی رێژیم مه‌زووعیه‌تی نییه.\nله‌گه‌ڵ ئه‌وه‌شدا نوێنه‌ری پێوه‌ندیی ئێمه رایگه‌یاندبوو که ئه‌گه‌ر باس له‌سه‌ر مه‌سه‌له‌ی کورد و نه‌ته‌وه‌کانی دیکه‌ی ئێرانی و چۆنیه‌تیی حکوومه‌تی داهاتووی ئێران به له‌به‌رچاو گرتنی فه‌ره‌نه‌ته‌وه‌یی بوونی ئێران له ئه‌جیندای کۆبوونه‌وه‌که‌دا بگونجێ ئێمه به‌شداری ده‌که‌ین به‌ڵام به داخه‌وه وه‌ڵامێکی ئه‌رێنییان وه‌رنه‌گرتبووه بۆیه نوێنه‌ری ئێمه به‌شداری له کۆبوونه‌وه‌ی بروکسێل نه‌کرد.\nرووداو: له‌گه‌ڵ بزووتنه‌وه‌ی سه‌وز پێوه‌ندیتان له چ ئاستێک دایه؟\nمسته‌فا هیجری: بزووتنه‌وه‌ی سه‌وز وه‌ک بزووتنه‌وه‌یه‌ک که رێبه‌ره‌کانیان به دوای راگه‌یاندنی ئاکامی هه‌ڵبژاردنی ساڵی ١٣٨٨ی سه‌رکۆماری و ناڕه‌زایه‌تی و تووڕه‌یی خه‌ڵک پێکهات، بنچینه‌که‌ی رێفۆرمی کۆماری ئیسلامی له چوارچێوه‌ی یاسای بنه‌ڕه‌تی رێژیم بوو، نه‌ماوه. له ئێستادا ئه‌وه‌ی ده‌توانین وه‌ک پاشماوه‌کانی ئه‌م جووڵانه‌وه‌یه ناوی به‌رین هه‌ر ئه‌و رێفۆرمیستانه‌ن که پێشتریش هه‌بوون و ئێستا زۆر لاوازترن له‌به‌ر ئه‌وه‌ی هیوایه‌ک به ریفۆرم له‌م سیستمه‌دا نه‌ماوه.\nرووداو: ماوه‌ی چه‌ند ساڵێکه پارت و لایه‌نه‌کانی رۆژهه‌ڵاتی کوردستان هه‌وڵی پێکهێنانی به‌ره‌یه‌کی هاوبه‌شی کوردستانی ده‌ده‌ن، به‌ڵام هیچ ئاکامێکی پۆژیتیڤی لێنه‌که‌وتۆته‌وه. کۆسپ و هۆکاره‌کان بۆ چی ده‌گه‌ڕێته‌وه؟\nمسته‌فا هیجری: کۆسپی سه‌ره‌کی له‌سه‌ر پێکنه‌هاتنی به‌ره‌یه‌کی یه‌کگرتوو له نێو ئوپۆزیسیۆنی کوردی ئێراندا به بۆچوونی من ده‌گه‌ڕێته‌وه سه‌ر ئه‌و ئینشعابانه‌ی که له‌ماوه‌ی٥ ــ ٦ ساڵی رابردوودا له نێو هێزه سه‌ره‌کی‌یه‌کانی ئوپۆزیسیۆن روویان داوه و هه‌ڵگرتنی ناوی حیزبی دایک له لایه‌ن ئه‌و لایه‌نانه‌ی که جیابوونه‌ته‌وه. دروشم دان بۆ پێویستی یه‌کگرتوویی له لایه‌ک و پێکهێنانی کۆسپ له‌سه‌ر رێگای به‌ره دوو شتی نه‌گونجاون بۆیه‌ش هه‌تا ئێستا ئاکامێکی پۆزیتیڤی لێ نه‌که‌وتوه‌ته‌وه.\nرووداو: ئێوه راتان گه‌یاند که ئاماده‌ن دیالۆگ بکه‌ن له‌گه‌ڵ لایه‌نی به‌رامبه‌رتان بۆ چاره‌سه‌رکردنی کێشه‌کانی نێوانتان که ٦ ساڵ له‌مه‌وبه‌ر له حیزبی دێمۆکرات دابڕان و هه‌روه‌ها گه‌ڕانه‌وه‌یان بۆ ناو حیزبی دێمۆکرات. ئێوه له‌سه‌ر ئه‌و ده‌ستپێشخه‌رییه‌تان پێداگرن؟\nمسته‌فا هیجری: ئێمه هاوڕێیانی جیا بووه‌وه له حیزبمان بانگێشت کردووه بۆ ئه‌وه‌ی له‌گه‌ڵ حیزب یه‌ک بگرنه‌وه بۆ ئه‌وه‌ی هه‌موومان له کۆنگره‌ی پازده‌هه‌ممان که به زوویی پێکدێ به‌شدار بین و بڕیاراتی کۆنگره‌ش قه‌بووڵ بکه‌ین، به خۆشییه‌وه ژماره‌یه‌ک له‌و هاوڕێیانه به دوای ئه‌و بانگه‌وازه‌دا په‌یوه‌ست بوونه‌وه به ریزه‌کانی حیزب، ئێستاش ئێمه له‌سه‌ر ئه‌و داوایه‌مان پێداگرین، بێجگه له‌وه له نێو حیزبدا خه‌ریکی ئاماده‌کردنی گه‌ڵاڵه‌یه‌کین که دوای په‌سند کردنی بتوانین له‌و هاوڕێیانه نزیک بینه‌وه و به‌شێوه‌ک رێگا بۆ وتووێژ له‌گه‌ڵ یه‌کتری خۆش که‌ین.\nرووداو: ئێوه ئه‌مساڵ کۆنگره‌ی ١٥ ده‌به‌ستن، گرینگترین بابه‌ته‌کانی کۆنگره‌تان چی ده‌بن؟\nمسته‌فا هیجری: من پێم وایه گرنگترین بابه‌تی کۆنگره‌مان باس له‌سه‌ر راپۆرتی سیاسی کۆمیته‌ی ناوه‌ند ده‌بێ که له‌وێدا که‌موکۆڕ‌ییه‌کانی حیزب راشکاوانه ده‌که‌ونه به‌ر باس و له ئاکامدا پێکهێنانی ئاڵوگۆڕ له به‌رنامه‌ی کاری رێبه‌رایه‌تی و به‌ڕێوه‌به‌ریی حیزب له هه‌موو ئاستێکدا. یه‌کێکی دیکه له باسه‌کان، به‌رفراوانتر کردنی فه‌زای کار و موشاوره‌ت به مه‌به‌ستی به‌ره‌وپێشچوونی باشتری کاره‌کان له چوار ساڵی داهاتوودا، هه‌ر له‌و پێوه‌ندییه‌دا پێداچوونه‌وه به به‌رنامه و پێڕه‌وی ناوخۆ و به ڕۆژ کردنه‌وه‌ی، رێنوێنی گرنگی کاری حیزب ده‌بێ، له کۆتاییدا وه‌ک هه‌میشه هه‌ڵبژاردنی رێبه‌رایه‌تییه‌کی نوێ بۆ حیزب ده‌که‌وێته به‌ر باس و ده‌نگدان.


تەختەکلیلی Kurdish iKeyboard بە وەرگێری ڕاستەوخۆی کوردیەوە بۆ ئای ئۆ ئێس + 50 کۆدی چالاککردن بەخۆڕایی – کەی ئای تی ئێن\nئای ئۆ ئێس 3, حوزه‌یران 2022\nتەختەکلیلی Kurdish iKeyboard بە وەرگێری ڕاستەوخۆی کوردیەوە بۆ ئای ئۆ ئێس + 50 کۆدی چالاککردن بەخۆڕایی\nئایکیبۆرد جیاواز لە هەموو تەختەکلیلە کوردیەکانی تر ڕێگەت پێ دەدات لەسەر تەختەکلیلێکی ستاندارد و خێرا بنووسیت، لە هەمان کاتدا ڕێگەت پێدەدات لەگەڵ نوسیندا فێری زمانی نوێ ببیت و وەرگێرانی ڕاستەوخۆ بکەیت لە کوردیەوە بۆ ئینگلیزی و عەرەبی و بە پێچەوانەشەوە.\nبۆیە چیتر پێوست ناکات کە ڕستەیەکی کوردیت لە هزر بوو، بچیتە ناو ئەپی تری وەرگێڕان و زمان هەڵبژێریت و وەرگێڕان بکەیت، و نوسینەکە لەبەر بگریتەوە (کۆپی بکەیت) و بینێریت، چونکە ئەمە هەر بە وتن تاقەت و کاتی دەوێت! پەرەپێدەری ئەپی ئایکیبۆرد ئەم پڕۆسەیەی زۆر بۆ ئاسان کردوویت، لە کاتی نوسیندا بە ئەو تەختەکلیلەی هەر شتی پێدەنووسیت، ڕاستەوخۆ پەنجە لە وەرگێڕان بدە و نووسینەکەت بە نوسینە وەرگێردراوەکە جێ دەگرێتەوە. واتا بۆ نمونە کە نوسیبێتت من وا دەڕۆم بۆ بازاڕ ڕاستەوخۆ دەیکاتە ئینگلیزی و ئینگلیزیەکە جێگەی کوردیەکە دەگرێتەوە.\nبەم بۆنەیەوە، کەی ئای تی ئێن بە هەماهەنگی لەگەڵ پەرەپێدەری ئەپەکە 50 کۆدی چالاککردنی تەختەکلیلەکە دەکاتە دیاری لە ڕێگەی پەڕی فەیسبووکی کەی ئای تی ئێنەوە بەپێی ئەو مەرجانەی لەسەر پەڕی فەیسبووک دادەندرێن و پاشان لە دوای ئەنجامدانی تیروپشک کۆد بۆ براوەکان ڕەوانە دەکرێت. کرتە بکە بۆ کردنەوەی پەڕی فەیسبووکی کەی ئای تی ئێن.\nزۆر سوپاس بۆ پەرەپێدەری ئەپەکە بۆ بەخشینی کۆدەکان لە ڕێگەی کەی ئای تی ئێنەوە و بە هیوای بەردەوامی پەرەپێدانی زیاتری ئەپەکە لە داهاتوودا.\nئایکیبۆرد پشگیری ٣ جۆر وەرگێڕان دەکات:\nئینگلیزی بۆ کوردی\nکوردی بۆ ئینگلیزی\nعەربی بۆ ئینگلیزی\nلە داهاتوودا ئەم تایبەتمەندیانە و زیاتریش بۆ ئەپەکە زیادکردەکرێن:\nچاککردن و دەستکاری کردنی تەختەکلیل\nهەڵبژاردنی فۆنتی تەختەکلیل\nلە ڕێگەی ئەم بەستەرەی خوارەوە تەختەکلیلەکە دابگرە:\nئەگەر کۆدەکەت بۆ دەرچوو بەم شێوەیەی لەم ڤیدیۆیەی خوارەوە ڕوونکراوەتەوە داخڵی بکە بۆ چالاککردنی تەختەکلیلەکە:\nتاگەکان ئای ئۆ ئێس iKeyboard Keyboard


ویکیپیدیا:داخوازی بەرامبەری کوردی - ویکیپیدیا، ئینسایکڵۆپیدیای ئازاد\nویکیپیدیا:داخوازی بەرامبەری کوردی\nئەم لاپەڕەیە بۆ داخوازی بەرامبەری کوردیی وشە بیانییەکان دروست کراوە. ئەگەر نازانن وشەیەک لە زمانەکانی تردا (وەکوو ئینگلیزی، عەرەبی، فارسی و …) بە کوردی چیی پێدەڵێن، دەتوانن لێرەدا باسی بکەن ھەتا بەکارھێنەرانی تر وەڵامتان بدەنەوە. ھۆشیار بن! ئێرە شوێنی داتاشینی وشە نییە و وەڵامەکان دەبێ لە زمانی کوردیدا ھەبێ و بەکار گیرابێ.\nلەجیاتی فەعال و ئەکتیڤ بڵێ چالاک\n١ Wikipedia:Service awards/ ویکیپیدیا:خەڵاتی خزمەتگوزاری\n٢ چاکسازی بەرامبەر پۆلەکان\n٢.١ پۆل:ئەنیمی و مانگای ڕۆمانس\n٢.٣ پۆل:وەستێنەرەکانی ئەنزیمی 3β-Hydroxysteroid dehydrogenase\n٢.٥ پۆل:کاردانەوە پزیشکییەکان بۆ کۆڤید-١٩\n٢.٧ پۆل:ئاسەتەیت ئێستەرەکان\n٢.٩ پۆل:دەرمانە پزیشکییەکانی ئاژەڵان\n٢.١١ پۆل:سترۆیدی دژە ئەندرۆجینەکان\n٢.١٣ پۆل:قوربانیدەرانی سووتانی کیۆتۆ ئەنیمەیشن\n٢.١٥ پۆل:خەڵک لە ئەنیمەیشن بەپێی کۆمپانیا\n٢.١٧ پۆل:مردنەکان بەھۆی ئاگر لە ژاپۆن\n٢.١٩ پۆل:ئاگرەکان لە ژاپۆن\n٢.٢١ پۆل:ئاگرەکان بەپێی وڵات\n٢.٢٣ پۆل:ئەو ئەنیمێیانەی خەڵاتی کڕەنچیرۆلیان بردۆتەوە\n٢.٢٥ پۆل:فیلمەکان لەبارەی سیستیک فایبرۆس\n٢.٢٧ پۆل:براوەکانی خەڵاتی مەزنی پایکسانگی خەڵاتی ھونەری (تەلەڤیزیۆن)\n٢.٢٩ پۆل:ئەو بەرھەمە تەلەڤیزیۆنیانەی وەستێنراون بەھۆی کۆڤید-١٩\n٢.٣١ پۆل:خانمەکتەرە دەنگییە ئەمەریکییەکان لە یاریە ڤیدیۆییەکان\n٢.٣٣ پۆل:داڕێژەکانی جێندەریی بەکارھێنەر\n٢.٣٥ پۆل:ئەو فیلمانەی دەربارەی تڕانسجێندەری کچن\n٢.٣٦ لێدوانی گشتی\n٢.٣٧ پۆل:باشترین ئەنیمێیە تایبەتمەندەکان لە براوەی خەڵاتی ئەکادیمی\n٢.٣٩ پۆل:خەڵکی کۆریای باکوور بە ڕەسەن ژاپۆنی\n٢.٤١ :پۆل:خەڵکی جەزائیری بە ڕەسەن تورک\n٢.٤٣ پۆل:خەڵکی ئوستڕالی بە ڕەسەن کۆری\n٢.٤٥ پۆل:گۆرانیبێژانی کۆریای باشوور بە زمانی ژاپۆنی\n٢.٤٧ پۆل:دەرھێنەرانی ئەنیمەیشن لە ژاپۆن\n٢.٤٩ پۆل:شوێنە پەروەردەییەکان کە لە سەدەی ١٤یەم دامەزراون\n٢.٥١ پۆل:ناساندنەکانی بینین و بیستن لە ١٩٠٠\n٢.٥٣ پۆل:ھونەرمەندانی ئێڵ&ھۆڵدینگ\n٢.٥٥ پۆل:پێشکەشکەرانی خزمەتگوزاری ژمێریاری ھەوری\n٤ Friendly fire\n٦ Top and bottom\nWikipedia:Service awards/ ویکیپیدیا:خەڵاتی خزمەتگوزاری[دەستکاری]\nئەم بەشە ھەڵواسراوە و بەشێوەیەکی خۆگەرانە ئەرشیڤ ناکرێت.\nسڵاو دەمانەوێت پەڕەی (Service Awards) بھێنینە ویکیپیدیای کوردی، پەڕەکە خەڵات و ستایشکردنە بۆ ئەو بەکارھێنەرانەی بەپێی ئەوەی چەندێکە خۆیان تۆمارکردووە و ژمارەی دەستکارییەکانیان چەندە و چەن خزمەتی ویکیپیدیان کردووە، خەڵاتەکە وەک (ویکی دیاری) وایە، بەڵام خۆت دەیبەخشیتە خۆت، ئەگەر بچن سەیری پەڕەکە بکەن، ھەر بەشێک ناونیشانی تایبەت بەخۆی ھەیە بەپێی تەمەنی ھەژمار و ژمارەی دەستکاری.\nھۆکاری کردنەوەی ئەم باسە لێرە ئەوەیە، ناویشانەکان پێویستیان بە وەرگێران ھەیە، بۆ ئەمەش پێویستمان بەو کەسانەیە شارەزان لە زمانەوانی و زمانی کوردی، وە تێبینی: ناونیشانەکانی ئەوێ وەک ناونیشانی سەربازی وایە، ئێمە نامانەوێت ناونیشانی سەربازی بھێینە ویکی سۆرانی، پێویستە ناونیشانەکان پڕ بە پێستی زانستنامەکە بن و گوونجاو بن، نموونەی گوونجاو: (Experienced editor - بەکارھێنەری شارەزا)\nبەستەری پڕۆژە: ویکیپیدیا:خەڵاتی خزمەتگوزاری\nMinimum number of edits\n1 Registered Editor Signator 1 1 day\n2 Novice Editor Burba 200 1 month\n3 Apprentice Editor Novato 1,000 3 months\n4 Journeyman Editor Grognard 2,000 6 months\n5 Yeoman Editor Grognard Extraordinaire 4,000 1 year\n6 Experienced Editor Grognard Mirabilaire 6,000 1.5 years\n7 Veteran Editor Tutnum 8,000 2 years\n8 Veteran Editor II Grand Tutnum 12,000 2.5 years\n9 Veteran Editor III Most Perfect Tutnum 16,000 3 years\n10 Veteran Editor IV Tutnum of the Encyclopedia 20,000 3.5 years\n11 Senior Editor Labutnum 24,000 4 years\n12 Senior Editor II Most Pluperfect Labutnum 28,500 4.5 years\n13 Senior Editor III Labutnum of the Encyclopedia 33,000 5 years\n14 Master Editor Illustrious Looshpah 42,000 6 years\n15 Master Editor II Auspicious Looshpah 51,000 7 years\n16 Master Editor III Most Plusquamperfect Looshpah Laureate 60,000 8 years\n17 Master Editor IV Looshpah Laureate of the Encyclopedia 78,000 10 years\n18 Grandmaster Editor Grand High Togneme Vicarus[a] 96,000 12 years\n19 Grandmaster Editor First-Class Grand High Togneme Laureate[a] 114,000 14 years\n20 Vanguard Editor Grand Gom, the Highest Togneme of the Encyclopedia[a] 132,000 16 years\n21 Senior Vanguard Editor Supreme Gom, the Most Exalted Togneme of the Encyclopedia 150,000 18 years\n22 Ultimate Vanguard Editor Cardinal Gom, the August Togneme of the Encyclopedia 175,000 20 years\n^ ئ ا ب Before December 2019 these Alternative Awards used "Lord" instead of "Grand", and uses of the original terms may still be seen in the wild. See Wikipedia talk:Service awards/Archive 7#Inclusivity? (or, Gender-Neutral Service Award Titles).\nزۆر سپاس بۆ ھاوکاری کردن 🌸 Sakura emad 💖 (لێدوان) ٢٠:٠٧، ١٢ی کانوونی دووەمی ٢٠٢٢ (UTC)[وەڵامدانەوە]\nسڵاو من ئەو وشانەم بۆیان داناوە واتە پێشنیاریان دەکەم هیوادارم بەکارهێنەرانی تریش ڕای خۆیان دەرببڕن ئەگەر ڕازین یان نا\nRegistered Editor بەکارهێنەری تازەتۆمارکراو یان هەر تەنیا (تۆمارکراو)\nNovice Editor بەکارهێنەر سەرەتایی\nApprentice Editor بەکارهێنەری شاگرد یان (هاوکار)\nJourneyman editor بەکارهێنەری مەشق کردوو\nYeoman edior بەکارهێنەری یاریدەدەر\nexperienced editor بەکارهێنەری شارەزا\nveteran editor بەکارهێنەری بەئەزموون\nveteran editor İİ بەکارهێنەری بەئەزموون پلە دوو\nveteran editor İİİ بەکارهێنەری بەئەزموون پلە سێ\nveteran editor İV بەکارهێنەری بەئەزموون پلە چوار\nsenior editor بەکارهێنەری باڵا\nsenior editor İİ بەکارهێنەری باڵا پلە دوو\nsenior editor İİİ بەکارهێنەری باڵا پلە سێ\nmaster editor بەکارهێنەری پسپۆڕ\nmaster editor İİ بەکارهێنەری پسپۆڕ پلە دوو\nmaster editor İİİ بەکارهێنەری پسپۆڕ پلە سێ\nmaster editor İV بەکارهێنەری پسپۆڕ پلە چوار\ngrandmaster editor بەکارهێنەری پسپۆڕی گەورە\ngrandmaster editor first class بەکارهێنەری پسپۆڕی گەورە پۆلی یەکەم\nvanguard editor بەکارهێنەری پێشەنگ\nsenior vanguard Editor بەکارهێنەری پێشەنگی باڵا\nUltimate vanguard editor بەکارهێنەری پێشەنگی پلەبەرز یان (پایەبەرز)\nهەرچەندە هەندێکیان وەرگێرانی پیتیە وەک grandmaster first class بەڵام پێموانیە خراپ بن هیوادارم ڕای خۆتان دەربڕن وە ڕەخنەو پێشنیارەکانتان دەربڕن.سوپاس.Diyary27 (لێدوان) ٠٨:١٥، ١٤ی کانوونی دووەمی ٢٠٢٢ (UTC)[وەڵامدانەوە]\n@Diyary27 زۆر زۆر سپاستان دەکەم بۆ گرنگیدان بە بابەتەکە، یارمەتیدەر دەبێت زۆر. 🌸 Sakura emad 💖 (لێدوان) ٠٩:٠٥، ١٥ی کانوونی دووەمی ٢٠٢٢ (UTC)[وەڵامدانەوە]\nچاو لەوێ چۆن ڕێزی بەشداربووان و بەشدارییەکان دەگرن و لێرەش چ سەرلێشێواوییەک ڕوویدا... ◂ ئێپین ♬ ٠٠:٢٦، ١٩ی کانوونی دووەمی ٢٠٢٢ (UTC)[وەڵامدانەوە]\n@Épine چی بووە مەبەستت چیە یان چ پەیوەندی بەبابەتەکەوە هەیە؟ Diyary27 (لێدوان) ١٧:٤٠، ١٩ی کانوونی دووەمی ٢٠٢٢ (UTC)[وەڵامدانەوە]\n@Diyary27: کێشەیەکی بچووک لە ناوەخۆی ویکیپیدیا دا ڕوویداوە، پێم وایە مەبەستی ئەوە بێت، تکایە بەھەڵە تێمەگەن زۆر سوپاس! بۆ بەشداریکردن لە پڕۆژەکە. 🌸 Sakura emad 💖 (لێدوان) ٠٨:١٦، ٢٠ی کانوونی دووەمی ٢٠٢٢ (UTC)[وەڵامدانەوە]\nپڕۆژەکە کەمێکی ئامادەکراوە (ویکیپیدیا:خەڵاتی خزمەتگوزاری) چاوەڕێی بەشداربووانی ترم. 🌸 Sakura emad 💖 (لێدوان) ٠٨:١٧، ٢٠ی کانوونی دووەمی ٢٠٢٢ (UTC)[وەڵامدانەوە]\n@Sakura emad کێشە نیە بەهەڵە تێناگەین، ئەی لەبارەی پڕۆژەکە هیچ بەرامبەرێکتان بۆ خەڵاتەکان داناوە؟ Diyary27 (لێدوان) ١٢:٣٢، ٢٠ی کانوونی دووەمی ٢٠٢٢ (UTC)[وەڵامدانەوە]\nتا ئێستا ھیچ دەنگێک نییە، نە لەڕووی دژاییەتی، نە پشتگیری، نە بەشداری، گەر وابێت، پرۆژەکە جێبەجێ دەکەین و بەپێی زانیارییە پێویستییەکانمان وشەکان وەردەگێرێنە سەر زمانی کوردی. 🌸 Sakura emad 💖 (لێدوان) ١٢:٥٨، ٢٠ی کانوونی دووەمی ٢٠٢٢ (UTC)[وەڵامدانەوە]\nسەرەتا ئەبێ بزانین ئێدیتۆر بە کوردی ئەبێ بە چی. ئێدیتۆر خۆ بەکارھێنەر نییە. -Aza (لێدوان) ١٢:١١، ٢١ی کانوونی دووەمی ٢٠٢٢ (UTC)[وەڵامدانەوە]\nبەڕێز @Aza: سپاس بەڵام لێرە مانای حەرفی ناکەین و دەمانەوێت شتێک وەک سوپاسگوزاری بگەیەنین بە کۆمەڵگاکە بۆ نموونە بڕوانە خشتەکانی پڕۆژەکە لێرە گەر سەیر بکەی لە ھەمووی نوووسیمانە بەکارھێنەر کە مەبەستمان بەکارھێنەرانی ویکیپیدیایە بەپێی ئەزموون و دەستکاریان چ ناونیشانێک وەردەگرن 🌸 Sakura emad 💖 (لێدوان) ١٢:٢٣، ٢١ی کانوونی دووەمی ٢٠٢٢ (UTC)[وەڵامدانەوە]\nچاکسازی بەرامبەر پۆلەکان[دەستکاری]\nسڵاو بەڕێزان ئەم پۆلانە دەھێنمە ئێرە کە لەسەرەتای ھاتنم بۆ ئێرە دروستم کردوون و گوومانی ھەڵەیان لێدەکەم ھیوادارم یارمەتیم بدەن لە ڕاستکردنەوەیان و بمبورن کە ئەم داواکارییەم کەمێک دوروودرێژ دەبێت بەڵام نەم ویست بیکەم بە بەش-بەش بەم شێوەیە ئێرەی تێکدەدا و لەیەک داوادا ھەوڵی جێکردنەوەی ھەمووی دەدەم 🌸 Sakura emad 💖 (لێدوان) ٢٣:١٥، ٢٥ی کانوونی دووەمی ٢٠٢٢ (UTC)[وەڵامدانەوە]\nپۆل:ئەنیمی و مانگای ڕۆمانس[دەستکاری]\nئەنیمی و مانگای ڕۆمانس یان ڕۆمانسی؟\nئەنیمی نا ئەنیمێ. ئەمانەش: ئەنیمێ و مانگای ڕۆمانتیک و ئەنیمەیشنی ڕۆمانتیک.-- چالاک وتووێژ ٠٩:٢٩، ٢٧ی کانوونی دووەمی ٢٠٢٢ (UTC)[وەڵامدانەوە]\n@Calak: ئەنیمەیشنی ڕۆمانتیک، پێم باشە 🌸 Sakura emad 💖 (لێدوان) ٠٩:٤٩، ٢٧ی کانوونی دووەمی ٢٠٢٢ (UTC)[وەڵامدانەوە]\nکرا 🌸 Sakura emad 💖 (لێدوان) ١٥:٣٢، ٢٧ی کانوونی دووەمی ٢٠٢٢ (UTC)[وەڵامدانەوە]\nپۆل:وەستێنەرەکانی ئەنزیمی 3β-Hydroxysteroid dehydrogenase[دەستکاری]\nبەستەر: پۆل:وەستێنەرەکانی ئەنزیمی 3β-Hydroxysteroid dehydrogenase\nپۆل:کاردانەوە پزیشکییەکان بۆ کۆڤید-١٩[دەستکاری]\nبەستەر: پۆل:ئاسەتەیت ئێستەرەکان\nپۆل:دەرمانە پزیشکییەکانی ئاژەڵان[دەستکاری]\nبەستەر: پۆل:دەرمانە پزیشکییەکانی ئاژەڵان\nپۆل:سترۆیدی دژە ئەندرۆجینەکان[دەستکاری]\nبەستەر: پۆل:سترۆیدی دژە ئەندرۆجینەکان\nدژەئەندرۆجینی ستیرۆیدی نەک ستیرۆیدی دژە ئەندرۆجینی وابزانم.سوپاسDiyary27 (لێدوان) ٠٦:١٩، ٢٦ی کانوونی دووەمی ٢٠٢٢ (UTC)[وەڵامدانەوە]\nپۆل:قوربانیدەرانی سووتانی کیۆتۆ ئەنیمەیشن[دەستکاری]\nبەستەر: پۆل:قوربانیدەرانی سووتانی کیۆتۆ ئەنیمەیشن\nپۆل:خەڵک لە ئەنیمەیشن بەپێی کۆمپانیا[دەستکاری]\nبەستەر: پۆل:خەڵک لە ئەنیمەیشن بەپێی کۆمپانیا\nپۆل:مردنەکان بەھۆی ئاگر لە ژاپۆن[دەستکاری]\nبەستەر: پۆل:مردنەکان بەھۆی ئاگر لە ژاپۆن\nپۆل:ئاگرەکان لە ژاپۆن[دەستکاری]\nبەستەر: پۆل:ئاگرەکان لە ژاپۆن پێشنیارکراو بۆ ئاگر: پۆل:سووتمانەکان\nپۆل:ئاگرەکان بەپێی وڵات[دەستکاری]\nبەستەر: پۆل:ئاگرەکان بەپێی وڵات پێشنیارکراو بۆ ئاگر: پۆل:سووتمانەکان ئاگرکەوتنەوەکان بەپێی وڵات یان ئاگرەکان بەپێی وڵات؟\nئاگرکەوتنەوەکان بەپێی وڵات جوانترە ،وابزانمDiyary27 (لێدوان) ٠٦:٢٨، ٢٦ی کانوونی دووەمی ٢٠٢٢ (UTC)[وەڵامدانەوە]\n@Diyary27 منیش پێم باشە، بەڵام سوتمانیشمان ھەیە. 🌸 Sakura emad 💖 (لێدوان) ١٠:٢٩، ٣٠ی کانوونی دووەمی ٢٠٢٢ (UTC)[وەڵامدانەوە]\nپۆل:ئەو ئەنیمێیانەی خەڵاتی کڕەنچیرۆلیان بردۆتەوە[دەستکاری]\nبەستەر: پۆل:ئەو ئەنیمێیانەی خەڵاتی کڕەنچیرۆلیان بردۆتەوە\nپۆل:فیلمەکان لەبارەی سیستیک فایبرۆس[دەستکاری]\nبەستەر: پۆل:فیلمەکان لەبارەی سیستیک فایبرۆس\nپۆل:براوەکانی خەڵاتی مەزنی پایکسانگی خەڵاتی ھونەری (تەلەڤیزیۆن)[دەستکاری]\nبەستەر: پۆل:براوەکانی خەڵاتی مەزنی پایکسانگی خەڵاتی ھونەری (تەلەڤیزیۆن)\nپۆل:ئەو بەرھەمە تەلەڤیزیۆنیانەی وەستێنراون بەھۆی کۆڤید-١٩[دەستکاری]\nنوێیە بەڵام ھەر ویستم دڵنیایی لێ بکەمەوە. بەستەر: پۆل:ئەو بەرھەمە تەلەڤیزیۆنیانەی وەستێنراون بەھۆی کۆڤید-١٩\nپۆل:خانمەکتەرە دەنگییە ئەمەریکییەکان لە یاریە ڤیدیۆییەکان[دەستکاری]\nبەستەر: پۆل:خانمەکتەرە دەنگییە ئەمەریکییەکان لە یاریە ڤیدیۆییەکان\nپۆل:داڕێژەکانی جێندەریی بەکارھێنەر[دەستکاری]\nبەستەر:پۆل:داڕێژەکانی جێندەریی بەکارھێنەر\nپۆل:ئەو فیلمانەی دەربارەی تڕانسجێندەری کچن[دەستکاری]\nبەستەر:پۆل:ئەو فیلمانەی دەربارەی تڕانسجێندەری کچن\nسپاس (ڕێکخرایەوە) 🌸 Sakura emad 💖 (لێدوان) ٢٣:١٥، ٢٥ی کانوونی دووەمی ٢٠٢٢ (UTC)[وەڵامدانەوە]\nپۆل:باشترین ئەنیمێیە تایبەتمەندەکان لە براوەی خەڵاتی ئەکادیمی[دەستکاری]\nبەستەر:پۆل:باشترین ئەنیمێیە تایبەتمەندەکان لە براوەی خەڵاتی ئەکادیمی\nپەیوەندیدار: پۆل:باشترین ئەنییمێیە تایبەتمەندەکان لە براوەی خەڵاتی ئانی\nپۆل:خەڵکی کۆریای باکوور بە ڕەسەن ژاپۆنی[دەستکاری]\nبەستەر: پۆل:خەڵکی کۆریای باکوور بە ڕەسەن ژاپۆنی\n:پۆل:خەڵکی جەزائیری بە ڕەسەن تورک[دەستکاری]\nبەستەر:پۆل:خەڵکی جەزائیری بە ڕەسەن تورک\nپۆل:خەڵکی ئوستڕالی بە ڕەسەن کۆری[دەستکاری]\nپۆل:خەڵکی ئوستڕالی بە ڕەسەن کۆری پەیوەندیدار: پۆل:خەڵکی کۆریای باکوور بە ڕەسەن ژاپۆنی\nپۆل:گۆرانیبێژانی کۆریای باشوور بە زمانی ژاپۆنی[دەستکاری]\nبەستەر:پۆل:گۆرانیبێژانی کۆریای باشوور بە زمانی ژاپۆنی\nپۆل:دەرھێنەرانی ئەنیمەیشن لە ژاپۆن[دەستکاری]\nبەستەر:پۆل:دەرھێنەرانی ئەنیمەیشن لە ژاپۆن\nپۆل:شوێنە پەروەردەییەکان کە لە سەدەی ١٤یەم دامەزراون[دەستکاری]\nبەستەر:پۆل:شوێنە پەروەردەییەکان کە لە سەدەی ١٤یەم دامەزراون\nپۆل:ناساندنەکانی بینین و بیستن لە ١٩٠٠[دەستکاری]\nبەستەر پۆل:ناساندنەکانی بینین و بیستن لە ١٩٠٠\nکرا 🌸 Sakura emad 💖 (لێدوان) ٠٦:٥٨، ١٦ی ئایاری ٢٠٢٢ (UTC)[وەڵامدانەوە]\nبەستەر: پۆل:ھونەرمەندانی ئێڵ&ھۆڵدینگ\nپۆل:پێشکەشکەرانی خزمەتگوزاری ژمێریاری ھەوری[دەستکاری]\nبەستەر: پۆل:پێشکەشکەرانی خزمەتگوزاری ژمێریاری ھەوری\nسڵاو بەرێزان یارمەتی ئێوەم پێویستە بۆ وتاری مەڵبەندی ئەما، ئایا بۆ District، مەڵبەند گوونجاوە؟ زۆر سوپاس! 🌸 Sakura emad 💖 (لێدوان) ٠٠:٢٩، ٢٤ی ئازاری ٢٠٢٢ (UTC)[وەڵامدانەوە]\nلە ویکیی ئینگلیزیدا نووسراوە بەمە بە ژاپۆنی دەڵێن گون و وەک districtی ئینگلیزی وایە، بەڵام لە ژاپۆن بۆ مەبەستی سیاسی بەکار نایەت. ئەگەر ھەر دیستریکت بێ دەتوانین بنووسین قەزا یان بەخش کە تورکی و فارسین بۆ وەرگێڕانی دیستریکت. لە ھەرێمی کوردستان وشەی قەزا بەکار دێت. مەڵبەندیش باشە، بەڵام مەعنای ئیداریی نیە. پیرەھەڵۆ (وتووێژ) ٠٣:١٣، ٢٤ی ئازاری ٢٠٢٢ (UTC)[وەڵامدانەوە]\nدەتوانن لە «شارستان»یش کەڵک وەربگرن. AGH (وتووێژ📝) ٠١:٢٦، ٥ی نیسانی ٢٠٢٢ (UTC)[وەڵامدانەوە]\nسڵاو، چی بۆ en:Friendly fire بە گونجاو دەزانن؟ تەقەی دۆستانەم بۆی بینی، بەس زۆر بەدڵم نەبوو. لە فارسی کراوە بە «آتش خودی» کە وا بزانم دەبێتە «براکوژی»، بەس ھێشتا باش نییە چونکە ئەمە ھەر بۆ مرۆڤ نییە، بەڵکوو بۆ دەبابە یان فڕۆکەی جەنگیش دەگونجێت. دەبێت شتێکی باشی بۆ دیاری بکرێت. ⇐ئارام وتووێژ💭 ٢١:٢٢، ١١ی نیسانی ٢٠٢٢ (UTC)[وەڵامدانەوە]\nتەقەی خۆیی. -Aza (لێدوان) ١١:٣١، ١٣ی نیسانی ٢٠٢٢ (UTC)[وەڵامدانەوە]\nتەقەی خۆیی بە باش نازانم. شتی باشتر نییە؟ ⇐ئارام وتووێژ💭 ١٢:٤٥، ١٣ی نیسانی ٢٠٢٢ (UTC)[وەڵامدانەوە]\nسڵاو ،براکوژی وشەیەکی جوانە بەڵام بە مانای شەڕی ناوەخۆیی دێت بەڵام من تەقەی برایانەم پێ جوانە هەرچەندە زۆر بە دڵم نییە بەس وابزانم دەبێ وەکو زمانەکانی دیکە وەرگێڕانی پیتی بۆ بکەین.Diyary27 (لێدوان) ٠٧:١١، ٢٧ی نیسانی ٢٠٢٢ (UTC)[وەڵامدانەوە]\n@Diyary27: سپاس بۆ لێدوانەکەت. وا بزانم ھەر دەگەینەوە بە تەقەی دۆستانە، وا نییە؟ ⇐ئارام وتووێژ💭 ١٣:٣٠، ٢٧ی نیسانی ٢٠٢٢ (UTC)[وەڵامدانەوە]\nڕێک وایە هیچ جیاوازی نیە بەڕای من تەقەی دۆستانە باشە لە زمانەکانی تریش وەرگێڕانی پیتیان کردووەDiyary27 (لێدوان) ١٨:١٤، ٢٧ی نیسانی ٢٠٢٢ (UTC)[وەڵامدانەوە]\nزۆر سوپاس! ⇐ئارام وتووێژ💭 ١٨:٤٧، ٢٧ی نیسانی ٢٠٢٢ (UTC)[وەڵامدانەوە]\nسەرچاومDiyary27 (لێدوان) ١٣:٣٤، ٢٨ی نیسانی ٢٠٢٢ (UTC)[وەڵامدانەوە]\nبە فارسی دەڵێن «خلسه»، بە عەرەبی «غشية». -Aza (لێدوان) ٠٤:٥٨، ١٣ی ئایاری ٢٠٢٢ (UTC)[وەڵامدانەوە]\n@Aza: ھەر ھەمان شت نییە دەڵێین جەزمبوون و جەزمە؟ پێم وابە ھەر یەک شتن. چالاک وتووێژ ٠٠:١٥، ١٤ی ئایاری ٢٠٢٢ (UTC)[وەڵامدانەوە]\nنازانم، پێم وایە دەبێ. -Aza (لێدوان) ٠٦:٤٨، ١٤ی ئایاری ٢٠٢٢ (UTC)[وەڵامدانەوە]\nTop and bottom[دەستکاری]\nنازانم بە کوردی دەبێتە چی ئایا سەرتۆپ بۆ top باشە؟ ئەی bottom چییە بە کوردی؟Diyary27 (لێدوان) ٠٩:١٧، ٢١ی ئایاری ٢٠٢٢ (UTC)[وەڵامدانەوە]\nسڵاو @Diyary27: مانایان زۆرە. دەکرێ بڵێن بۆ چ جۆرە بابەتێکتان مەبەستە؟ ⇐ئارام وتووێژ💭 ٠٨:١٥، ٢٦ی ئایاری ٢٠٢٢ (UTC)[وەڵامدانەوە]\nلەو بابەتانەی بۆ نموونە کە دەڵێین:(Top 10 books to read).Diyary27 (لێدوان) ١٥:٣٨، ٢٦ی ئایاری ٢٠٢٢ (UTC)[وەڵامدانەوە]\n@Diyary27: من وەک خۆم بیستوومە کە خەڵکی ڕۆژھەڵات وشەی «سەرتۆپ»یان بەکارھێناوە، بەڵام لە باشوور نا. بەپێی ئەو نموونەیە بێت، من بۆ وشەی Top، «باشترین» بە چاک دەزانم. بۆ ڕستەکەش، بەباشی دەزانم بکرێتە «١٠ باشترین کتێب بۆ خوێندنەوە». بۆ وشەی Bottom چ نموونەیەک دابین دەکەن؟ ⇐ئارام وتووێژ💭 ٢١:٢٩، ٢٦ی ئایاری ٢٠٢٢ (UTC)[وەڵامدانەوە]\nدەستخۆش زۆر کارم بە Bottom نەبوو بەڵام گوتم ئەگەر Top پێچەوانەی Bottom بێ دەبێ مانای چی بێ وامزانی وشەیەکی پڕ بە پێستی هەیە لە زمانی کوردی بەس مادەم مانای زۆرە کێشە نیە، بەهورحاڵ سوپاس — ئەم لێدوانە لەلایەن Diyary27 واژوونەکراوە. (لێدوان • بەشدارییەکان) ٠٨:٣٣، ٢٧ی ئایاری ٢٠٢٢ (UTC)\n@Diyary27: سەرچاوەکەم :) ⇐ئارام وتووێژ💭 ٠٩:٢٨، ٢٧ی ئایاری ٢٠٢٢ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=ویکیپیدیا:داخوازی_بەرامبەری_کوردی&oldid=948758»\nئەم پەڕەیە دواجار لە ٠٩:٢٨ی ٢٧ی ئایاری ٢٠٢٢ نوێ کراوەتەوە.


دەستدرێژی ئەردۆگان بۆ سەرکوردی سوریا، سەرکەوتنی کۆتایی بۆ کێیە، بەهادین نوری – PMNews\nلە ٩/١٠/٢٠١٩ ئەردۆگان ھەرەشەکەی خۆی – ھێرشی سەربازی بۆ سەر رۆژھەڵاتی فورات – خستە بواری جێبەجێکردن .\nترەمپ ئاشکرای کرد کە سوپای ئەمریکی بێلایەن دەبێ لە نێوان سوپای تورکی و شەڕڤاناندا ، چەند لە یەکتر دەکوژن با بکوژن ، ئەو لەتەماشاکەرێک زیاتر نابێت، واتە ترەمپ گڕی سەوزی داوە بە ئەردۆگان.\nھەڵوێستی نوێنەرانی روسیا و چین لە کۆبونەوەی ئەنجومەنی ئاسایشدا ئەوەی دەرخست کە ئەردۆگان گڕی سەوزی ئەو دووزلھێزەشی وەرگرتووە بۆ دەسپێکردنی ئەم شەڕە. دور نیە کە پۆتین بەشداری کردبێت لە قەناعەت پێکردنی ترەمپدا بەو بەڵێنە کە ئەویش یارمەتی ترەمپ دەدات، وەکو لە ٢٠١٦شدا یارمەتی دا، بۆ سەرکەوتن لە ھەڵبژاردنی ئەمریکادا بۆ پۆستی سەرۆکایەتی. پۆتین خۆی ئەو یاریە قێزەونەی لەگەڵ کوردەکانی عەفرین، کرد جێی ھێشتن بۆ ئەوەی ئەردۆگان ئەو تاوانە گەورەیان دەرحەق بکات. ئێستەش بێگومان خۆشحاڵە بەوەی کە ترەمپیش لەھەمان تاوانەوە بگلێنێت.\nئەنجامی شەڕی رۆژھەڵاتی فورات چی دەبێت ؟ کێ سەردەکەوێت ؟\nدیارە ئەم شەرە لە نێوان دوو ھێزی بەرانبەردانیە. تورکیا دەوڵەتێکی ٨٠ – ٩٠ ملیۆنیە، خاوەنی سوپایەکی سەدان ھەزار کەسە، بەھێزێکی ئاسمانی مۆدێرنی گەورەوە، بەتانک و زرێپۆشی زۆر و تۆپی دوور ھاوێژەوە، کوردیش بەھێزێکی بچووکی تازە پەیدابوو، بەو چەکانەوە کە شەری لەگەڵ تیرۆرستانی داعشدا پێکرد ، بێ فرۆکە و بێ تانک. ھیچ عاجباتی نیە ئەگەر لە ئەنجامی شەڕێکی سەخت و درێژدا ھێزی سەربازی تورکیا بتوانێت سەرکەوتن بەدەست بێنێت. بەڵام، وەکو ئەزمونی شەڕی عەفرین نیشانیدا، تورکیا بەئاسانی و بەگورجی عەفرینی بۆ نەگیرا. گرتنی عەفرین نزیکەی دوومانگ لە شەرێکی سەخت و قوربانیەکی زۆری تێچوو. دەبێ لەم شەڕەدا تورکیا ئامادەبێت بۆ شەرێکی درێژتر و سەختتر و باجێکی قورستریش.\nبەڕەچاوکردنی ئەو ڕاستیە کە لە جیھانی ئەمرۆدا نارەزاییەکی زۆر بەربڵاو ھەیە بەرانبەر ئەم دەستدرێژیەی رژێمی ئیسلامی تورکیا دژ بەکوردی سوریا ، ئەو پرسیارە دێتە گۆر: ئایا کات کراوەیە لەبەردەم ئەردۆگاندا بۆئەوەی درێژە بەم شەڕە نەگریسە بدات بەھەست و خواستی خۆی؟ بەلای زۆرەوە کات کراوە نابێت، ناڕازییەکان لەسەر ئاستی نێودەوڵەتی، چ وەک دەوڵەت و چ وەک ڕای گشتی، بەتایبەتی نارەزایەکان لەنێوان کۆمەڵگەی ئەمریکادا، دەجوڵێن و ڕەنگە سەرۆکە سەرلێشێواوە عەقڵ ناتەواوەکەیان دۆناڵد ترەمپ دێننەوە تایم، یان ئیرادەی ئەنتی دیموکراسیانە و ئەنتی مرۆڤدۆستانەی ئەو سەردەکەوێت ؟ ئەمریکا لەبەردەم تاقیکردنەوەیەکدایە: دیموکراسی و قیەمی ئەخلاقی سەردەکەوێ یان پێچەوانەدەبێت.\nترەمپ گوێی لەوەنیە لە رۆژێکدا ٣ جار قسە بگۆڕێ و ئابڕوی خۆی ببات. ئەوی گرنگە لای ئەوەیە کە ئوتێلەکانی بەباشی لەکاردابن و کەچانسی سەرکەوتنی ھەبێ بۆ سەرۆکایەتی لە خولی دووەمدا !\nترەمپ لە ترسی ھەڕەشەی دیموکراتەکان لە کۆنگرێسی ئەمریکیدا بە جارێ شڵەژاوە و ھاوکێشەی تێکچووە. زۆر باش دەزانێ کە ئەردۆگان ئامانجێکی سەرەکی لە شەری رۆژھەڵاتی فورات ئەوەیە ئەو ١٢ ھەزار بەندکراوەی داعشەکان لە ژێر دەستی ھەسەدەدان بگەنە ژێر دەستی تورکیا و ببن بە پاشکۆی تورکیا و بەربدرێنە وێزەی گەلی کورد و ھەموو گەلی سوریای لێقەوماو لەژێر دەستی دەسەڵاتدارانی خێزانی ئەسەد و پوتینی دیکتاتۆردا. ترەمپ دەزانێ کە ئەردۆگان خەون بە زیندوکردنەوەی ئیمپراتۆریەتی عوسمانیەوە دەبینێ، دەزانێ گەل و نیشتیمانی ئەو بەشەی سوریا بە خوێنێکی زۆری دانیشتوانەکەی رزگارکرا لە داعش و ئێستە وەک دیاریەک پێشکەش دەکرێ بە دیکتاتۆری تورکیا.\nدیکتاتۆرەکان وەکو ھیتلەر و سەدام و قەزافی و ئەردۆگان دێن و دەڕۆن و میللەتان ھەردەمێنن و سەردەکەون. زووبێ یان درەنگ سەرکەوتن بۆ ئەوانەیە بەرگری لەمافی رەوای گەل و نیشتیمانی خۆیان دەکەن، بەرگری لەمافی مرۆڤ و عەدالەت دەکەن، ئەمڕۆ کورد لەھەموو کاتێکی ڕابردوو نزیکترە لەسەرکەتن. بەڵێ ڕێگەیەکی سەختە و پڕ لە دڕک و داڵە ، بەڵام ڕێگەی تر لەبەردەمدا نەماوە ئەمڕۆ رۆژی خەبات و مەردایەتیە:\n-رۆژی خۆبەخشینە بۆ بەرگری لە میللەت ، بۆ پشتگیری لە قارەمانانی ھەسەدە .\n-خۆپیشاندان لە ھەروڵاتێ کوردی تێدابێ ، بەتایبەتی لە ئەمریکا و ئەوروپا .\n-داوا لەحکومڕانانی ھەرێم دەکەین بەدووڕویی نەجوڵێن، بەئاشکرا ھەڵوێستێک و ژێربەژێریش پێچەوانە. داوایان لێدەکەین کە بەھەموو شێوەیەکی دیبلۆماسی و نادیبلۆماسی، بەشێوازی مادی و مەعنەوی، یارمەتی ڕۆژاوای کوردستان بدەن، چیان پێدەکرێ دژی دوژمنان بیکەن .\n– داوا لەھەموو ناڕازیەکانی ئەمریکا دەکەین کە ھەوڵ و کۆششی خۆیان چربکەن دژ بە دۆناڵد ترەمپ، کەبۆتە بەڵایەک بۆ ئەم دنیایە، بۆ خودی ئەمریکاش.\n-داوا لە روسیا و چین دەکەین کە ھەمان ھەڵوێستی پێشوویان بەرانبەر عەفرین دووپات نەکەنەوە ، مرۆڤ دۆستانە بوەستن.


نا ئومێد كردن و نا ئومێدی هۆكاری سه‌ره‌كین بۆ درێژه دان به نادادی و سته‌مكاری ، بۆ ئه‌وه‌ی كۆتایی به نادادی و سته‌مكاری بێت ، یه‌كه‌مین كارێك كه پێویسته مرۆڤ هه‌نگاوی بۆ بناتدروستكردنه‌وه‌ی ئومێده ، بڵاوكردنه‌وه‌ی ره‌شبینی و ده‌سته پاچه بوون و تۆوكردنی نائومێدی له دواجاردا به‌و جۆره ده‌كه‌وێته‌وه كه مرۆڤ ناتوانێ بونه‌وه‌رێكی بگۆڕبێت ، واته له بنه‌ڕه‌تا نا ئومێدی له ده‌ست و پێخستنی مرۆڤه، له ماوه‌ی 27 ساڵی رابردوودا ئه‌وه‌نده‌ی كار له سه‌ر نا ئومێد كردنی مرۆڤی كورد كراوه ، ئه‌وه‌نده كار له سه‌ر ئه‌وه نه‌كراوه كه ده‌كرێت سبه‌ینێ له ئه‌مڕۆ باشتر بێت ،دۆخێك دروستكراوه كه هیچ شتێك باش نیه ، هیچ شتێكیش باش نابێ ، یانی تۆ هه‌رچیه‌ك بكه‌یت و چۆن هه‌نگاو بنه‌یت دۆخه كه وه‌ك خۆی ده‌مێنێته‌وه ، ئه‌وه‌ی جێی نیگه‌رانیه ئه‌وه‌یه ئه‌م تێگه‌یشتنه به‌راده‌یه‌ك گشتێنراوه كه ته‌نانه‌ت مرۆڤه هه‌ره به هیواكانیش به ڕه‌شبینیه‌وه له ئاینده بڕوانن ، له كاتێكا هه‌قیقه‌ت ئه‌وه‌یه كه نابێت سبه‌ینێ هه‌مان ئه‌مڕۆ بێت كه تێیدا ده‌ژین .\nئه‌وانه‌ی زیاتر له هه‌ر كه‌س له ئه‌ستۆیانه ئومێد له نێو مرۆڤه‌كاندا دروست بكه‌ن و هانیان بده‌ن بۆ گۆڕانكاری و ئاینده‌ی جیاواز تر، به‌رله هه‌ركه‌س ده‌سته بژێری سیاسی ده‌ره‌وه‌ی ده‌سه‌ڵاتن ، ئه‌وان ئه‌ركیانه بۆ سه‌رخستنی به‌رنامه سیاسیه‌كه‌ی خۆیان ، بۆ گۆڕینی دۆخی كۆمه‌ڵ له خراپه‌وه بۆ باش ، یان له باشه‌وه بۆ باشتر ، ئومێد له‌وانی تردا دروست بكه‌ن ، به بڕوای من شه‌ڕی نائومێدی له هه‌موو شه‌ڕێكی تر قورستره ، ئه‌وه‌ش له‌و روانگه‌یه‌وه كه مرۆڤ ده‌خاته‌وه سه‌ر پێی خۆی و ده‌یكاته‌وه به خاوه‌نی خۆی ، واته‌ده‌یكاته مرۆڤی خاوه‌ن تواناو تین و بڕیار .\nژاپۆنیه‌كان له دوای جه‌نگی جیهانی دووه‌مه‌وه گه‌وره‌ترین شه‌ڕی نائومێدیان به رێخست و توانیان له ماوه‌یه‌كی كه‌مدا 1948 بۆ 1968 گۆڕانكاریه‌كی گه‌وره بكه‌ن و بگه‌نه ئاستێكی زۆر به‌رز له هۆشیاری و ببنه نه‌ته‌وه‌یه‌كی خاوه‌ن ئومێدو هیوا ، بۆیه هه‌قی خۆیانه ئێستا ئه‌وان له باشترین و به‌خته‌وه‌رترینه‌كانی دنیا بن ،چاوكردن له ژاپۆنیه‌كان بۆ نه‌ته‌وه‌گه‌ل و خه‌ڵكانی ده‌ره‌وه‌ی مێژوو ، بۆ ئه‌وانه‌ی هه‌میشه ده‌سه‌ڵات كارله‌سه‌ر كوشتنی هیوا ده‌كات تێیاندا نه‌ك پێویسته ، ده‌بێت ببێته وانه‌و په‌ند و كاری له سه‌ر بكرێت ، 20 ساڵ به‌س بوو بۆ ئه‌وه‌ی ژاپۆنیه‌كان گریان و هاواری هێرۆشیماو ناكازاكی بكه‌نه په‌یامی سه‌ركه‌وتن و گێڕانه‌وه‌ی ئومێد بۆ مرۆڤی ژاپۆنی ، ئاخۆ چه‌ند ساڵی تر ئێمه ده‌توانین فرمێسكی ئه‌نفال و تێكشكان بكه‌ینه بزه‌ی ئومێدو ئازادی، بۆ ئه‌مه به‌رله هه‌ركه‌س ئه‌ركی سه‌ركرده سیاسیه‌كانی ده‌ره‌وه‌ی ده‌سه‌ڵات له ئه‌ركی ئه‌وانی تر قورستره .


Diplomatic Magazine | زنجیرە بەرزاییەكانی حەمرین, زنجیرەیەكی ستراتیژیی لەبیركراو\nڕەنگە هیچ گەلێك شك نەبەین هێندەی گەلی كورد پشتی بەدروشمی بێكردار نەبەستبێت لەباری پرسە سیاسی و چارەنووس سازەكانییەوە. ئەوەندەی ناوچەیی بیری كردووەتەوە نیوهێندە ستراتیژیی و دوور مەودا نەیڕوانییوەتە ئایندە. ئەمە لەم چەند دێری سەرەوە زیاتر حەقیقەتی بیركردنەوەی كاربەدستان و سیاسییەكانی كوردبوون لەباشوری كوردستان.\nزۆربه‌ی وڵاتانی پێشكه‌وتوو گرنگی به‌ناوچه به‌رزای و شاخاوییه‌كان ده‌ده‌ن، وه‌ك سوریا و ئیسڕائیل بۆ به‌رزاییه‌كانی جۆلان، به‌ڵام لای ئێمه جگه له موزایه‌ده هیچ هه‌وڵێك بۆ پاراستنی ئه‌و سه‌رمایه سروشتیانه نادرێت.\nلەبەر ئەوەی سیاسییەكان تەنیا پشت بەخۆیان دەبەستن لە لێدوان و بەرنامە و پێشتر درێژكراوەی سیاسی وڵاتانی تر بوون لەسەردەمی چەكرداریدا، ئێستاش لەژێرهەمان هەژموون و سیاسەتی وڵاتانی دراوسیدان، بەیەك ئاماژە یان هەر ئەوە بەسەر بۆ ئەوەی هەر هەنگاوێكیان لەتەك سیاسەتی دراوسێكان نەگونجێ ئەگەر هەموو گەلی كوردی پێ بسوتێك باكیان پێی نیە.\nهەرچ لەبارەی بەرزایی و پێگە جوگرافییە گرنگەكانەوەیە هەمیش دروشمی جوانی بێكردار دەبینین لەنێو ڕێبەران و سیاسییەكانی كورد بەبێ ئەوەی هەنگاوی بۆ بنێن، بەنمونە بەرزاییەكانی جۆلان لە سوریا و دەستبەسەرداگرتنی لەلایەن ئیسرائیلەوە، هەر ڕۆژی دوای داگیركردنەكەی بەرنامەی یەكەی نیشتەجێبوونی تێدا دەستپێكرد، ئەمەش واتا پێش هەر پێشهاتێك بەرنامە و ستراتیژیی بووە.\nلەبارەی زنجیرە بەرزاییەكانی حەمرین لەباشوری ڕۆژئاوای باشوری كوردستان كەم نین دروشمە زەقەكان، لەزۆربەی لێدوانەكان لەباری ئەو ناوچەیەوە حەمرین وەكو كۆتا سنوری باشوری كوردستان دەستنیشان كراوە.\nكەچی نەكاری بۆكراوە نە بیرلە بەدەستهێنانەوەی كراوەتەوە. لەوەش خراپرتر كراوە بەبابەتێكی راَگەیاندنی پوچ، سەرەڕای پێگە گرنگە جوگرافی و سەربازییەكەی. پێگەی جوگرافی زنجیرە بەرزاییەكانی حەمرین لەمێژووی دووردا زنجیرە بەرزاییەكانی حەمرین سنوری نێوان دەوڵەت شاری بابل بووە لەباشوری و لەباكوریشەوە دەوڵەت شاری ئاشور.\nبەدرێژایی جوڵانەوە چەكدارییەكانی كوردستان و بەتایبەت باشوری كوردستان بەسنوری جیاكەرەوەی نێوان كورد و عەرەبی عێراقی دەستنیشان كراوە و لە مێشكی تاكی كورد چەسپێنراوە.\nچیایی حەمرین لە چەندین زنجیرە بەرزایی پێكاهاتووە، كە لە بەشی ناوەڕاست و ڕۆژهەڵاتی عێراقی فیدراڵەوە دەستپێدەكات بەرەو باكوری ڕۆژئاوا، واتە لەڕۆژئاوای شارۆچكەی مەندەلییەوە دەستپێدەكات بەرەو پارێزگاكانی كەركوك و صەڵاحەدین هەڵدەكشێ.\nدووری نێوان به‌رزاییه‌كانی حه‌مرین و به‌غدادی پایته‌ختی عێراق ته‌نها 60كلم، ئه‌مه‌ش ستراتیژییه‌كی سیاسی و سه‌ربازی خۆی هه‌یه‌بۆ هه‌ر هێزێك بتوانێ حكومی ئه‌و به‌رزاییانه بكات.\nچیایی زاگرۆس دەكەوێتە ڕۆژهەڵاتییە و لەپارێزگای دیالەوە و سنوری ئێرانەوە دەستپێدەكات بەرو ڕووباری دیجلە درێژ دەبێتەوە. بەرزاییەكانی حەمرین دەكەوێتە نێوان سێگۆشەیەكی گرنگ و پێگەیەكی گرنگی جوگرافییەوە، لەنێوان پارێزگاكانی [ بەغداد، صەڵاحەدین، كەركوك، ( سلێمانی – ئیدارەی گەرمیان).\nناوچەكەش ناوچەیەكی گردەڵانە و هەردوو ڕووباری سیروان و خاسە ( عوزێم )ی پێدا تێپەڕ دەبێت. ئەمەش وای كردووە ببێتە سەرچاوەیەكی گرنگی كشتوكاڵی. زنجیرە بەرزاییەكانی چیایی حەمرین لەسنوری دیالەوە ( 60 )كم لەبەری باشوری ڕۆژئاوا بەغدادی پایتەختەوە دورە، ئەمەش پێگەی بەرزاییەكانی حەمرین زیاتر گرنگتر دەكات لەڕووی سیاسی و سەربازییە ئەگەر لەڕوانگەی سیاستەی هەرێمی كوردستان یان باشوری كوردستان لێكدانەوەی بۆ بكرێت.\nگرنگی زنجیرە بەرزاییەكانی حەمرین كشتوكاڵ: كشتوكاڵ بەخاڵێك و كەرتێكی گرنگی بەهێزبوونی ژێرخانی ئابوری هەر گەل و وڵاتێكە، بەپێشخستنی كەرتی كشتوكاڵ نەتەنیا خواردنی دروست و ئاسایشی خۆراك دەستەبەردەكات، بەڵكو دەبێتە هۆی ئاوەدانكردنەوەی تەواوی وڵات و ناوچە دورە دەستەكان. ئەمە سەرەڕای ڕەخساندنی هەلی كار و كەم كردنەوەی فشاری كۆچكردن بۆ شارەكان.\nبازنە و دەوروبەری بەرزایی و گردەكانی دەوروبەری حەمرین بەسەر تەختایەكی كەنارەكانی سیروان و عوزێمدا دەڕوانن و ناوچەیەكی بەپیتی كشتوكاڵین بۆ بەرهەمەوەرزییەكان و دەبنە سەرچاوەیەكی گرنگ بۆ دابین كردنی خۆراك و ئاسایشی خۆراك چ لەچوارچێوەی عێراقی فیدراڵدا بێت، چ لەچوارچێوەی بەرنامە و سترتیژیی حكومەتی هەرێمی كوردستاندا بێت.\nلەڕوویەكی دیكەوە بوونی بەنداوی حەمرین لەناوچەكە كەلەلەساڵی ( 1981 ) دروست كراوە بەمەبەستی پێشگیری لافاو و بەكارهێنانی وەك سەرچاوەیەكی ئاودێری بەتوانایی گلدانەوە ( 2.6 ) ملیار مەتر چوارگۆشە، ئەمە سەرەڕای بەرهەمهێنانی ( 50 )میگاوات وزەی كارەبا لەبەنداوەكە.\nهەر هێزێك لەحكومەتی عێراقی یان هەرێمی كوردستان بتوانێت بەستراتیژێكی كورت مەودا و دوور مەودا بەتەواوی كۆنترۆڵی ئاسایشی ناوچەكە و بەرزایی و دەوروبەری بكات، هێزی ئەوەی دەداتێ كۆنترۆڵی ناوچەكانی دەوروبەری بكات چ لەڕووی دانەوێڵەوە بێت چ لەڕووی بەروبوومی میوە و سەوزەوە بێت.\nلەم چەند ڕۆژ و هەفتەی پێشووەدا بینیمان دوروبەرە نزمەكانی زنجیرە بەرزاییەكانی حەمرین چۆن بەروبوومی یەكساڵەی جوتیارانیان كرد بە خۆڵە مێش و هیچ لایەنێكیش خۆی بەخاوەنی كارەسات و كۆستەكەش نەكرد.\nبە هەزاران دۆنم زەوی بەروبومەكانیان لەنێوبران. سەربازی هەڵكەوتەی جوگرافی زنجیرە گردەكانی بەرزاییەكانی حەمرین خاڵێكی ستراتیژیی گرنگە، هەم بۆ ناوچەكە هەم حكومەتی عێراق و حكومەتی هەرێمی كوردستان.\nبەوەی تاكوئێستا لەژێر دەسەڵاتی حكومەتی عێراقە و حكومەتی هەرێمی كوردستان بەبەشێك لەخاڵی خۆی دەزانێت و بەكۆتا سنوری جیاكەرەوی هەرێم و عێراق دادەنێت.\nبەدەر لەوە دەكەوێتە ناوچەكەی هەستیار و پڕ لەوەزەوەی وەك پارێزگای ( بەغداد و دیالە و كەركوك و صەڵاحەدین و ئیدارەگەرمیان - سلێمانی ). بەدەرگەی خوارەوەی پارێزگای كەركوك دادەنرێت، هەر بۆشیایەكی سەربازی مەترسی گەورە بۆ شار و پارێزگانی دەوروبەری بەتایبەت پارێزگا و شاری كەركوك دروست دەكات.\nحه‌مرین له‌دوای ڕوخانی ڕژێمی به‌عسه‌وه، بۆته مۆڵگه‌ی گروپه توند ئاژۆكان و سه‌ره‌تا مه‌ڵبه‌ندی گروپه تیرۆریستییه‌كانی وه‌ك قاعیده و له‌م دواییانه‌ش ناوه‌ندی ده‌وڵه‌تی ئیسلامی له‌عێراق و شام(داعش) بوو.\nزنجیرە بەرزاییەكانی حەمرین لەسەربەندی جەنگی عێراق – ئێران ناوچەیەكی گرنگی هێرش كردنە سەر ئێران بووە، لەبەر گرنگی ناوچەكە تاكوئێستاش ئێران زۆر بەبەرنامەوە چاوی لەسەر ناوچەكەیە و هەڵی خاڵی كردنی لەسونە مەزهەبەكان و پشتیوانی ملیشیا و هێزەكانی پاشكۆی دەكات.\nلەدوای 2003 زنجیرە بەرزاییەكان بووە بەلانكەی گروپە جیاوازە تیرۆرستەكان و چەندین بنگە و بارەگا و گروپی جیا كردویانە بەمۆڵگەی خۆیان و ناوبەناو هێرش دەكەنە سەر ناوچەكە ئاوەدان و دەوروبەری، بەڕادەیەك ناوچەكە پەراوێزخراوە بۆ ئەوە دەچێت وەك هێلكەدانی دروستبوون و خۆ كۆكردنەوەی گروپ و تاقمە چەتە و تیرۆرستەكان لێهاتووە.\nبەهاتنی داعش بۆ ناوچەكە، بەرزاییەكانی حەمرین وەك پێگە و مۆڵگەیەكی سەخت بووە، ئەمەش هێزی ئەوەی پێداوە بتوانێت وەك قەڵایەك بۆ هێرشكردنە سەرناوچەكانی دەروبەری بەكاری بهێنێت و بەئاسانی نەتوانرێت جێگە پێی هەڵگیرێتەوە. هەرچی لەبارەی هەرێمی كوردستان و هێزی پێشمەرگە خەون و ستراتیژیی بۆ ئەو بەرزاییە،چییە و لەكۆێ دایە؟،\nوەڵامی پرسیارەكە ڕوونە و خاوەن هیچ ستراتیژ و بەرنامەیەك نیە، نەك بۆ بەرزاییەكانی حەمرین كە كۆتا سنورییەتی و دەتوانێت مەترسی بۆ بەغدادی پایتەختیش دروست بكات، بەڵكو خاوەن هیچ ستراتیژێك نیە چۆن مامەڵە بەهێزەكەیەوە بكات بۆ ئایندە. بۆیە ئەم ناوچەیی دەوروبەری بەرزاییەكانی حەمرین هەرگیز ئارامی بەخۆیانەوە نابینن تاكو ئەو بەرزاییانە كۆنترۆڵی تەواوەتی نەكرێت.\nتا سنووری جوگرافیت به‌ده‌سته‌وه بێت، ده‌توانی بڕیاری سیاسی خۆت به‌سه‌ر به‌رامبه‌ردا زیاتر بسه‌پێنی نه‌ده‌وڵات و نه‌سیاسی بێ خاك نابن.\nباشترین نمونەش نائارامییەكانی ناوچەیەكەیە هەر لە هەوڵی كردەوەی تیرۆرستی و ڕفاندن و سوتانی دەغڵودانی جوتیاران، لەم ڕووەشەوە تاكو بەرزاییەكانی حەمرین كۆنترۆڵی تەواوەتی نەكرێت هەرگیز ناوچەكە و بەتایبەتی گەرمیان و ئیدارەی گەرمیان لەهێڵی پێشەوە نارامی دوور ناكەوێتەوە.\nسیاسی كاتێك لەڕووی كردەییەوە پێگەیەك یان ڕووبەرێكت بەدەستەوە نەبێت، ناتوانی وەك سیاسییەك مامەڵە و سیاسەتی پێوە بكەی، بەواتایەكی دیكە سیاسەت لەسەر بنەمای نەبوو ناكرێت و بنیاد نانرێت.\nلەبارەی حەمرین و بەرزاییەكانی حەمرینیشەوە بەهەمان شێوەیە. لەو دوای شكستی داعش لەناوچەكە و چوونی هێزەكانی پێشەرگە بۆ سەر بەرزاییەكان، ئەو تروساكایە بەدی دەكرا كە بتوانرێت ئەو ناوچانە بپاریزرێت و ناوچەكە پانتاییەكانی دەوروبەری بخرێتە ژێر هەژموون و چاودێرییەوە و بۆ هەمبشە لەدەست سوپای عێراق و ملیشیا و گروپە تیرۆرستییەكان دەربهێنرێت.\nبەڵام بەهۆی كشانەوەی هێزەكانی پێشمەرگە و ڕووداوەكانی شانزەی ئۆكتۆبەرە زۆری نەمابوو شارەكانیش لەدەست بدەین. هەربۆیە سیاسەت كردن لەسەر بنەمای بوون و واقعی بنیاد دەنرێت كە حكومەتی هەرێم ئەوەی لەخەیاڵدا نیە سترتیژێك بۆ ئەو بەرزاییە ستراتیژە دابنێت.\nتەنانەت هیچ دیدگایەكی ڕوون نیە لەئەگەری ڕێككەوتنی لەتەك حكومەتی عێراقی بۆ گەڕانەوەی هێزەكانی پێشمەرگە بۆ كەركوك و ناوچە كێشەلەسەرەكان، ئەو زنجیرە بەرزاییە بخرێتە چوارچێوەی ڕێككەوتنەكەوە. كە گەرەنتیەكی باشە بۆ پاراستنی ناوچەكانی باكور و ڕۆژهەڵاتی حەمرین.


كانتێ..له پاككه‌ره‌وه‌ی شه‌قامه‌كانه‌وه بۆ ئه‌ستێره‌یێكی گه‌وره\n2018-08-13 [09:35 AM]\nدوای ئەوەی رۆڵێکی کاریگەری بینی لە بردنەوەی نازناوی مۆندیالی ٢٠١٨ بۆ ھەڵبژاردی کەڵەشێرەکان، میدیای فەرەنسی بایەخێکی زۆری بە رابردووی نگۆلۆ کانتێ یاریزانی ھەڵبژاردەی فەرەنسا و یانەی چێڵسی دا، بەھۆی ئەوەی کە ئەو لە نزمترین ئاستی ژیاندا توانیویەتی خۆی پێبگەینێت و ببێتە ئەستێرەیەک کە ھەموو جیھان باسی بکات و گەورەترین یانەکانی ئەوروپا بەدوایدا وێڵ بن.\nبەپێی ئەو سەرچاوانە، کانتێ دوای ژیانێکی پڕ لە نەھامەتی توانیویەتی ببێتە کەسێکی بەناوبانگ و دەڵێن "کانتێ لە تەمەنی ١١ ساڵی دوای ئەوەی باوکی دەمرێت، بە ناچاری جێگەی دەگرێتەوە وەک پاککەرەوەی شەقامەکان، بۆ ئەوەی دایک و خوشک و برایانی بەخێو بکات". ھەروەھا دەشڵێن "پێشتر چەندین یانەی فەرەنسی کانتێیان رەتکردووەتەوە، لەبەرئەوەی پێیانوابووە لەبەر کورتی باڵایەکەی بۆ یاری تۆپی پێ دەستنادات".\nپاڵەوانی پرێمەرلیگ لە ساڵانی ٢٠١٦ لەگەڵ لیستەر سیتی و ٢٠١٧ لەگەڵ چێڵسی لەلایەن گەورە یانەکانی فەرەنساوە رەتکراوەتەوە، وەک لۆریان، رین و پاریس سانجێرمان، لە کاتێکدا ھەندێ لە سەرچاوە رۆژنامەڤانییەکان باس لەوە دەکەن، کە ئێستا پاریس سانجێرمان ئامادەیە لە بری بەدەستھێنانی تواناکانی کانتێ، ئامادەیە زیاتر لە ٢٠٠ ملیۆن یۆرۆ بداتە چێڵسی.\nیەکێک لە راھێنەرانی لە یانە کۆنەکەی سۆرسن، لەبارەی کانتێ وە دەڵێت "زۆر شەرمن و کەم قسە بوو، تا ئەو راددەیەی جارێکیان ھاوڕێکانی خەڵاتێکی کەسییان لێوەرگرت و لە نزیک ئەو ئاھەنگیان پێدەگێڕا، ئەو پێینەگوتن بمدەنەوە".\nئەو زۆر خۆبەکەمزانەو دوورە لە ھەموو لەخۆباییبوونێک، تەنانەت ئەوکاتەی لە یانەی بۆلۆنی بوو بە سکۆتەر دەچووە مەشقەکانی.\nئەم هەواڵە 25702جار خوێندراوەتەوە


توێژینەوەکان ئاماژە بەوە دەدەن، کە مرۆڤ لەم سەردەمەدا زیاتر لە سەردەمەکانی پێشوو لە ژیانیدا هەست بە (سترێس) دڵەڕاوکێ و گرژی دەکات و ڕێژەکەش ساڵ بە ساڵ زیاتر دەبێ. یەکێک لەو توێژینەوانەی لە زانکۆی پینسلڤانیا لە ئەمەریکا ئەنجام دراوە، ئاماژە بەوە دەکات، کە خەڵکانی تەمەن نێوان 40 بۆ 65 ساڵ، لە نەوەدەکاندا کەمتر هەستیان بە دڵەڕاوکێ کردووە، بە بەراورد بە هەمان تەمەن لە دوو هەزارەکاندا.\nهۆکاری ئەمەش دەگەڕێننەوە بۆ ئاڵۆزبوونی ژیان. ئەو نەوەیە لەسەر زۆربەی ئاستەکانی ژیان لە دوو هەزارەکاندا ڕووبەڕووی گۆڕانی گەورە بوونەوە، لەگەڵ بەرەوپێشچوونی تەکنەلۆژیا، بەرپرسیارێتیی ئەم نەوەیە زیادی کرد؛ لەلایەک بەرامبەر بە منداڵەکانیان کە داواکاریی زۆرتریان هەبوو بە بەراورد بە منداڵانی نەوەی سەردەمی نەوەدەکان، لەلایەکی دیکەوە، بەرپرسیارێتییان بەرامبەر بە باوانی خۆیان زیاتر بوو، چونکە ڕێژەی بەساڵاچووانیش بەرز بووەوە.\nسەرباری هەموو ئەمانەش، نەوەی سەردەمی دوو هەزارەکان خۆیان ناچار بوون، کە هەوڵی زیاتر بدەن بۆ خۆپێگەیاندن و ڕاهاتن لەگەڵ تەکنەلۆژیا و سیستمی نوێی بەڕێوەبردنی کار لە زۆربەی شوێنی کار و فەرمانگەکاندا. ئەمە بەگشتی لەسەر ئاستی جیهان، بێگومان لە کوردستانی خۆشمان خەڵکی بە هەمان ئەم قۆناغانەدا ڕۆیشتوون و هەمان دۆخی دڵەڕاوکێیان تاقی کردووەتەوە.\nوێڕای ئەو دڵەڕاوکێیانەش، کە بەهۆی هەلومەرجی سیاسی و ئابووری و کولتوورییەوە بۆ خەڵک دروست بوون، لەگەڵ کەمێک هێوربوونەوەی دۆخەکان و سەقامگیربوونی ژیانی خەڵک (بێگومان بەگشتی دەڵێم، نەک لە کوردستان) سەردەمێکی تازە و بە جۆرێکی تازە لە دڵەڕاوکێ دەستی پێکرد، کە ئەویش بڵاوبوونەوەی ڤایرۆسی کۆرۆنا و کەرەنتینە و ڤاکسینی دژی نەخۆشییەکە بوو.\nبەگشتی، خەڵک لە سەرتاسەری دونیادا تووشی جۆرێکی نوێی دڵەڕاوکێ بوو.\nبە شێوەیەکی ئاسایی، ئەگەر خەڵک ژیانێکی ئارام و سەقامگیریان هەبێ، کەمتر هەست بە دڵەڕاوکێ دەکەن. دڵەڕاوکێ کاتێ دروست دەبێ کە مرۆڤ لە شتێ دەترسێ ڕوو بدات، بۆ نموونە، لە کاتی فشاری ئابووریدا، خەڵک دەترسێ کرێی خانووی پێ نەدرێ، یان نەتوانێ خەرجیی خێزانەکەی بە باشی بکات.\nلە کاتی تێکچوونی باری تەندروستی، خەڵک دەترسێ تووشی نەخۆشییەکی کوشندە ببێ، یان لە لەدەستدانی ئەندامێکی خێزانەکەی دەترسێ، کە نەخۆش کەوتووە. لە کاتی ڕوودانی گرژی لە پەیوەندییە سۆزدارییەکانیش، خەڵک تووشی دڵەڕاوکێی کۆمەڵایەتی دەبن، چونکە لە دەرنجامی تێکچوونی پەیوەندی و جیابوونەوە و بەرپرسیارێتیی ماڵ و منداڵ دەترسن.\nمەرج نییە هەموو کات هۆکاری دڵەڕاوکێ شتێکی خراپ بێ، هەندێ جار ڕوودانی گۆڕان لە شێوازی ژیان، وەک چوونە ناو پەیوەندییەکی نوێ، یان دەستپێکردنی کارێکی تازە، ئەمانەش هەر بۆ ماوەیەکی کاتی دڵەڕاوکێ دروست دەکەن. واتە بەزۆری دڵەڕاوکێ کاتێ دروست دەبێ کە ئەو دۆخە هاوسەنگە تێک دەچێ، کە تاک لەسەری ڕاهاتووە. ئەمە تا ئاستێك ئاساییە و لە ژیانی هەریەکەماندا چەندبارە دەبێتەوە، وەلێ ئەوەی ئاسایی نییە، مانەوەیە لەسەر ئەو دۆخی دڵەڕاوکێیە و ڕاهاتنە لەگەڵیدا.\nلە وتارەکانی داهاتوودا باسی کاریگەرییەکانی دڵەڕاوکێ بۆ سەر دەروون و جەستە و چۆنیەتیی ڕووبەڕووبوونەوەی دڵەڕاوکێ دەکەین.


لە ساڵی 2022 ـدا گووگڵ ماددە بەکارهاتووەکان لە سەرجەم ئامێرەکانیدا بەکار دەهێنێت – کەی ئای تی ئێن\nژینگە و تەکنەلۆژیا 6, ئاب 2019\nلە ساڵی 2022 ـدا گووگڵ ماددە بەکارهاتووەکان لە سەرجەم ئامێرەکانیدا بەکار دەهێنێت\nدوێنێ (6 ـی 8) کۆمپانیای گووگڵ بەڵێنیدا لە ساڵی 2022 ـدا ماددە بەکارهاتووەکان لە سەرجەم ڕەقەکاڵاکانیدا بەکار بهێنێت، ئەمەش بە مەبەستی ژینگەپارێزی و هەوڵدان بۆ نەهێشتنی ئەو ماددە ناپێویستانەی کە زیان بە ژینگە دەگەیەنن.\nلە چاوپێکەوتنێکدا لەگەڵ کۆمپانیای Fast، کۆمپانیای گووگڵ ڕایگەیاند کە دەستی کردووە بە بەکارهێنانی پلاستیکە بەکارهاتووەکان لە ئامێرەکانی Chromecast ـدا و بتڵە پلاستیکییەکانی بەکارهێناوە بۆ درووستکردنی بنەماکان و بەرگی ئامێرەکانی Google Home. بەمەش کۆمپانیای گووگڵ هاتە پاڵ کۆمپانیاکانی ئەپڵ و سامسۆنگ کە لە ماوەی ڕابردوودا هەمان هەڵمەتیان دەست پێکردبوو.\nهەر لە چاوپێکەوتنەکەدا، گووگڵ بەڵێنیدا کە ماددە کاربۆنییە بێلایەنەکانی بەرهەمەکانی لە ساڵی 2020 ـدا لە ماددە بەکارهاتووەکان درووست بکات. هەروەها لە ساڵی 2022 ـدا، کۆمپانیاکە لە سەرجەم ڕەقەکاڵاکانیدا ماددە بەکارهاتووەکان بەکار دەهێنێت.\nئەگەر دەتەوێت ببیتە بەشێک لە بەکارهێنانەوەی ماددە بەکارهاتووەکان، گووگڵ پڕۆگرامێکی بەردەست کردووە کە هەمووان دەتوانن ئامێرەکانی گووگڵیان بنێرن بۆ گووگڵ کە پێویستیان پێی نەماوە. لە ئێستادا پڕۆگرامەکە بە تەنها لە ویلایەتە یەکگرتووەکانی ئەمریکا بەردەستە. (کرتە بکە بۆ کردنەوەی پڕۆگرامەکە).\nتاگەکان Chromecast google Google home رەقەکاڵا گووگڵ هەواڵ


Diplomatic Magazine | ئارام قادر بۆ دیبلۆماتیک: هاوپەیمانی نیشتیمانی حیزب نییە\nگفتوگۆ: گۆران عوسمان\nلەم دیدارەدا لەگەڵ " دیبلۆماتیك مەگەزین" ئارام قادر، سەرۆكی هاوپەیمانی نیشتمانی، دەربارەی دۆخ‌و سیستم‌و ژیانی حیزبایەتی لە هەرێمی كوردستان‌و ئاماژە بەوە دەكات كە حیزبەكانی هەرێمی كوردستان كۆمەڵگەیان كەرت‌و پەرت كردووەو دەیانەوێت هەموو كۆمەڵگە بكەنە حیزبی.\nسەرۆكی هاوپەیمانی نیشتیمانی ئاماژەش بەوە دەكات كە ئەوان بە مانا كلاسیكییەكەی حیزب نین‌و بەڵكو پرۆژەیەكن كە هەڵگری دیدگای نیشتیمانییە.\nدیبلۆماتیك مەگەزین: هۆكار چییە، لە هەرێمی كوردستاندا سیستمی حزبایەتی، ئیسلامیی، عەلمانی، ڕاست و چەپ، تاڕادەیەكی زۆر یەك شكڵ و فۆڕمن؟\nئارام قادر: بەداخەوە سیستمی حزبایەتی لە هەرێمی كوردستان و عێراقدا، زیاتر وەرگیراوە لە سیستمی حزبە چەپەكان، كە لە كۆتایی سەدەی نۆزدەدا، هەتا ئێستاش ئەو سیستمە بەردەوامە، ئەوەش سستمێكی حزبی داخراو جێگیر پیادە ئەكرێت، زیاتر بۆ حزبە نهێنیی و ژێر زەمینییەكان و ئایدۆلۆژییەكان داڕێژراوە، ئەمە یەكێكە لە كێشە گەورەكانی هەرێمی كوردستان و عێراق، گەر گۆڕانكاری لە یاسای حزبە سیاسییەكان بكرێت، گۆڕانكاری لە عێراق و هەرێمی كوردستانیشدا دروست دەبێت، لەبەر ئەوەی ڕەنگدانەوەی ئیدارەی حزب، ڕەنگ دەداتەوە لە ئیدارەی حكومەت و كاروباری وڵاتدا، بۆیە لە زۆرێك لە وڵاتەكان ئێستا سیستمی حزبی سنوردار پیادە ئەكرێت، واتە ژمارەی ئەندامەكانیشی سنوردارە، ژمارەی بارەگاش سنوردارە، بەو واتایەی كە حزب یەكێكە لە رێكخراوەكانی كۆمەڵگای مەدەنی، پێویستە كۆمەڵگا بەرەو مەدەنی بوون بەرێت، بەڵام حزبە سیاسییەكان لە عێراق و هەرێم دەیانەوێت هەموو كۆمەڵگا راپێچی حزبەكەی خۆیان بكەن، لەجیاتی بە مەدەنیكردنی كۆمەڵگا، كۆمەڵگا بەرەو حزبی بوون دەبەن، جگە لەوەی تێڕوانیانوایە كە هەموو كۆمەڵگا بەرەو حزبەكەی خۆی رابكێشێت، تەنانەت لە بواری كاری رێكخستنەكانیشیاندا، رەنگە بڵێت ئێستا خۆ ئێوەش حزبتان راگەیاندوەوە، بەڵام ئێمە لە هاوپەیمانی ئەوە پیادەناكەین، ئێمە رێكخستنمان نییە، پەیكەرێكی زۆر سادەمان هەیە، كاروباری ئیداری حزب بە رۆتینیات ناڕوات بەڕێوە، بیر لەوە ناكەینەوە كە هەموو خەڵكی لەناو هاوپەیمانیدا كۆبكەینەوە، بیر لەوەش ناكەینەوە كە هەر هەمووی كۆپیكراوی یەكدی بن، بە پێچەوانەوە، هاوپەیمانی قەوارەیەكی بێ فەلسەفەیە، بێ ئایدۆلۆجیایە، ئەو بابەتانەی هەمووی تێپەڕاندووە، نیشتمان، مرۆڤ سەنتەریمانكردووە بە دروشمی خۆمان، تا خەڵكی لەسایەیدا كۆبێتەوە.\nدیبلۆماتیك مەگەزین: تا ئێستا نەحكومەت و نە لایەنە سیاسییەكان لە هەرێم نەیانتوانیوە دەستورێكی گشتگیری هەمەلایەنە بنووسنەوە، وا هەستناكەی كە لە بەرژەوەندییان نییە، چونكە پابەندی هەندێك یاسایان دەكات دژ بەخۆیان؟\nئارام قادر: یەكێك لە بۆشاییە هەرە گەورەكانی هەرێمی كوردستان نەبوونی دەستوورە، لەكاتێكدا ئێمە باس لە دەوڵەتی فیدڕاڵی ئەكەین، یەكێك لە سیماكانی دەوڵەتی فیدڕاڵ ئەوەیە كە هەموو هەرێمەكان دەستووری خۆی هەبێت، بەڵام بەداخەوە تا ئێستا دەستورمان نییە كە ئەوەش ئەركی سەرشانی حكومەتی هەرێم و پەرلەمان و هاوڵاتیانی كوردستانە كە ئەبێت خاوەنی دەستوور بن، بەڵام تا ئێستا ئێمە ئەم بۆشاییەمان هەیە، پێویستە لە زووترین كاتدا هەم حكومەت هەم پەرلەمان و رێكخراوەكانی كۆمەڵگای مەدەنی لە زووترین كاتدا ئەم خواستە بهێننە دی كە خاوەنی دەستورێك بین،ئەگەر دەستور هەبێت ئەبێت هەموو یاساكان لە چوارچێوەی ئەو دەستورەدا بێت، دادگاكان ملكەچی ئەو دەستوورە بێت، حكومەت ملكەچی ئەو دەستورەبێ، بۆیە پابەندبوون دروست دەكات، بە پێچەوانەوە ئەگەر دەستوور نەبێت پابەندبوونیش نابێت، لە رووی كاروباری یاساییەوە، بۆیە لەبەرژەوەندیی هەندێك لە حزبەكان نییە، دەستوورپرسێكی نیشتمانییە، لەبەرژەوەندی هەرێمی كوردستاندایە بە گشتی .\nدیبلۆماتیك مەگەزین: یاسایی هەڵبژاردنەكانی عێراق، بە بەراورد لەگەڵ هەرێم چۆنە، بۆچوونت چییە لەو بارەیەوە؟\nئارام قادر: من پێم باشە، یاسای هەڵبژاردنی هەرێم بكرێتە هەمان یاسای هەڵبژاردنەكانی عێراق كە تازە هەمواركراوەتەوە، كە لەسەر بنەمای تاكە كەسییە، چونكە زیاتر ئازادی بە تاك دەبەخشێ، دەنگ نافەوتێ، هەموو خەڵك نوێنەری خۆی دەناسێ، بەڵام بەمانای ئەوەنییە سلبیاتی نییە، هەموو یاسایەك باشە و خراپەی خۆی هەیە، بەڵام ئەو یاسایە بۆ ئێستای عێراق و كوردستان بە یاسایەكی گونجاو باش دەزانم.\nدیبلۆماتیك مەگەزین: بیرۆكەیەكی نیشتمانیت گەڵاڵەكرد، چەندین وڵات گەڕایت، ئەو گرێبەستە سیاسیی و ئەخلاقییە چیی بوو لە نێوان ئێوە و (د. بەرهەم)دا، وا ئەو پڕۆژەیەت خستەبەردەستی؟\nئارام قادر: ئێمە پڕۆژەمان تەسلیمی ئەو نەكردووە، بەردەوامین لەسەر پڕۆژەكە، دكتۆر بەرهەم سەرۆكی ئەو قەوارەیە بووە و رۆشتووە، بەڵام ئێمە بەردەوامین، كە ئەو گەڕایەوە نێو یەكێتی نیشتمانی ئەو خەڵكە مایەوە، ئەوە سەلمێنەری ئەوەیە كە ئەو پڕۆژەیە پڕۆژەی ئەو نەبووە، پڕۆژەكە هی ئەو خەڵكەیە كە لە دەوری كۆبۆتەوە، بۆیە ئێمە گرێبەستەكەمان بریتییە لە بەردەوامی لەسەر ئەو پرۆژە نیشتمانییەی ڕامانگەیاند كە خەڵك لەسەر بنەمای مرۆڤ سەنتەری و نیشتمان كۆبكەینەوە، بە جیاوازی ئایدۆلۆجیا و دین و مەزهەب و نەتەوەو پاشخانی سیاسیی، چونكە ئێمە لەناو هاوپەیمانی باوەڕمان بەوەیە كە كوردستان لە ئەنجامی ناكۆكییە حزبیی و سیاسییەكان كۆمەڵگا كەرت و پەرت بووە، پێویستمان بەهێزێك هەیە ئەو خەڵكە كۆبكاتەوە، باشترین پڕۆژەش بۆ ئێستا بریتییە لە دیدگای نیشتمانی كە بە جیاوازی بیروبۆچوون و ئاراستە سیاسییەكان، ئەو خەڵكە لە دەوری نیشتمان كۆدەبنەوە، هەمووی كاربكات لەسەر ئەوەی كە چۆن ئەم نیشتمانە ئاوەدان بكەینەوە، چۆن ڕزگاری بكەین لە گەندەڵێ و قۆرخكاری.\nدیبلۆماتیك مەگەزین: پێتوانییە پەلەتان كرد لە ڕاگەیاندنی ئەو پڕۆژەیە، واتە زەمینەسازییەكی چڕوپڕتان بۆ نەخولقاندن، بۆیە بەو ئەنجامەگەشت كە دواجار بویە حزب؟\nئارام قادر: هاوپەیمانی حزب نییە بەمانا كلاسیكییەكەی، چونكە هەموو حزبێك پێویستە فەلەسە و ئایدیایەكی تایبەت بەخۆی هەبێت، حزب یا نەتەوەییە یا ئایدۆلۆجییە، یان فەلسەفەیەكی دیاریكراوی هەیە، بەڵام هاوپەیمانی ئەوەی نییە، بەڵێ ئێمە لە وەزارەتی ناوخۆ وەك قەوارەیەكی سیاسیی تۆماركراوین، بەڵام هاوپەیمانی لە هەمانكاتدا كە ئەیەوێت ململانێی سیاسیی بكات، بەڵام پڕۆژەیەكی كۆمەڵایەتی فیكری رۆشنبیرییە، چونكە ئێمە ئێستا چەند ئەمانەوێت ململانێی سیاسیی بكەین، بەڵام زۆربەی كات و زۆربەی وزەكانمان لەوەدا خەرج دەكەین كە ئەم پڕۆژەیەمان سەقامگیربێت لە پێناو پەرەپێدانی كۆمەڵایەتی و سیاسی و ڕۆشنبیری، چونكە لەو باوەڕەداین كە كۆمەڵگای كوردی پێویستی بە بنیادنانەوی هیوا و ئومێدە، كۆمەڵگای كوردی پێویستی بە بنیادنانەوەی تاكە، پێویستی بەوەیە كە ئەم كلتوورە سیاسییانەی دروستبووە لە ئەنجامی مومارەسەی سیاسیی حزبە سیاسیەكان، پێویستە گۆڕانكاری تێدا بكرێت، لەبەر ئەوە پەلەمان نەكردووە، بەڵكو كاتی خۆیەتی، چونكە هەرێمی كوردستان زۆر دواكەوتووە لەوڵاتان، توركیایە, مەغریب, مالیزیا ,تونس، زۆربەی زۆریان پڕۆژەی نیشتمانیان نەك دەست پێكردووە، بەڵكو چەسپاندیان و جێبەجێشیانكرد، گەشتونەتە ئامانجی خۆیان،ئایا ئەو كەسانەی كە بە ئێمە دەڵێن پەلەیان كرد، خۆیان پڕۆژەیان هەیە تا ئێمە چاوەڕێی بكەین؟ هەمیشە هەموو پڕۆژەیەك بە كەمینەیەك دەست پێدەكات، دواتر فراوان دەبێت و ئەگاتە ئامانجەكانی خۆی، مەرج نییە پڕۆژە بەلەدایكبوونی بگاتە ئامانجەكانی، بەڵكو گۆڕانكاری كۆمەڵگا، گۆڕانكاری لە تاكەكاندا پیۆیستی بەكات و پشوو درێژی هەیە، پێویستی بە هەنگاوی زۆر هەیە، چونكە زۆرێك لە حزبەكان لە عێراق و هەرێم یەكێك لە كاریگەرییەكانیان روخانی ئومێد بووە لەناو دڵ و دەرونی خەڵكدا، شكۆی مرۆڤەكانیان تێكشكاندووە، وایان لەخەڵك گەیاندووە كەئیتر بەهیچ شێوەیەك گۆڕانكاری دروست نابێتەوە، بنیادنانەوەش پێویستی بە ماندووبون و قوربانی زۆر هەیە.\nدیبلۆماتیك مەگەزین: ئێوە دەڵێن شەڕی كورسی ناكەین، بەڵام لە هەڵبژاردندا بەشداری ئەكەن، لە كاتێكدا دەتانەوێ لە رێگەی حزبەكەتانەوە پڕۆژەكە جێبەجێ بكەن، ئەم پڕۆژەیە كەی دەبێتە ئەمری واقع؟\nئارام قادر: نەخێر هاوپەیمانی ئامانجی گەورەی ئەوەنییە، هاوپەیمانی نیشتمانی گەورە بكات، بەڵكو ئامانجی گەورەی ئێمە ئەوەیە كە پڕۆژە نیشتمانییەكە گەورە بكەین و بەهێزی بكەین، لەگەڵ گروپ و رێكخراو سەنتەر و كەسایەتیانەی كە خەمی هەرێمی كوردستان و عێراقیانە، بۆ ئەوەی بەیەكەوە بتوانین پرۆژەیەكی نیشتمانی بنیاد بنێن.\nدیبلۆماتیك مەگەزین: بۆچی حزبەكان لەكاتی ڕاگەیاندنیدا بەدەم پڕۆژەكەتانەوە نەهاتن، بەتایبەت حزبە ئۆپۆزسیۆنەكان تا گەورەتربێت، چونكە ئەوان بانگەشەی چاكسازیی و پاكسازیی دەكەن، ئایا پڕۆژەكەتان لە بەرژەوەندیی حزبەكانیاندا نەبوو؟\nئارام قادر: لە بنەڕەتدا هاوپەیمانی حزب نییە، واتە ئێمە بانگەشەمان نەكردووە تا كۆمەڵێك حزب بەیەكەوە هاوپەیمانێتییەك بنیات بنێین، هاوپەیمانی نیشتمانی بریتییە لە كۆمەڵێ كەسایەتی پاشخان جیاواز، كۆمەڵێ كەسایەتی كە بیروبۆچوونی جیاوازیان هەیە، بەیەكەوە ئەم پڕۆژەیەمان راگەیاندوە، ئامانجەكە پێكهێنانی حزب نییە، ئامانجمان پەرەپێدانی پڕۆژەی دیدگای نیشتمانییە، بۆیە ئامانجەكە ئەوە نییە كۆمەڵێ حزب كۆبینەوە و بەرەیەكی حزبی دروست بكەین، لەگەڵ ئەوەشدا ئێمە هەوڵێ خۆمانماندا، رێككەوتنێكیش واژۆكرا، لە نێوان گۆڕڕان كۆمەڵ یەكگرتوو و هاوپەیمانیدا، بەڵام بەداخەوە پابەندی دروست نەبوو بۆ ئەو ڕێككەوتنە، ئێمە ئێستا لە جووڵەو كارو هەوڵداین كە چۆن چارەسەری بارودۆخەكە بكەین، بەڵام ئەوە سەلما كە بە هاوپەیمانێتی لە نێوان حزبەكان چارەسەری كێشەكانی عێراق و هەرێمیش ناكرێت.\nدیبلۆماتیك مەگەزین: بە بڕوای ئێوە لەوڵاتی ئێمەدا كارێزمابوونی كەسی، لە پێش پڕۆژە و فیكر و نیشتمان بوونەوە نییە، وەك دەبینین، هەنگاوی داهاتووتان چییە؟\nئارام قادر: ئێمە ئینكاری ئەوە ناكەین و بەرپەچی ئەوەش نادەینەوە كە بڵێن كاریزمایی رۆڵی نییە، بەدڵنیاییەوە رۆڵی تایبەتی خۆی هەیە، بەڵام دەبێ كۆمەڵگەی ئێمە پەروەردەبكرێت و ڕابهێنرێت لەسەر ئەوەی كار لەسەر پڕۆژە و دامەزراوە بكات، نەك تاك و كاریزما، چونكە یەكێك لە مەترسییەكانی تێكشكانی زۆرێك لە حزبە كوردستانییەكان كاریزما بوونە، بۆیە دەبێت ئاڕاستەی خەڵك بگۆڕین بۆ ئەوەی لەدەوری پڕۆژە و دامەزراوە كۆببێتەوە، هەنگاوی داهاتووی ئێمە ئەوەیە بەردەوامین لەسەر پڕۆژەكەی خۆمان، كە هەوڵدانە بۆ بەرفراوانكردنی پڕۆژەی نیشتمانیی لە هەرێمی كوردستان و عێراقدا.\nدیبلۆماتیك مەگەزین: چۆن بەو بڕوایە گەشتن كە حزبی ئیسلامیی سیاسیی زیادەو پێویست نییە، لەكاتێكدا حزبە عەلمانییەكان لە ئەزموونەكانیاندا سەركەوتوو نەبوون، لەبەرامبەردا حزبە ئیسلامییەكان نەتەوەیتر و دیموكراتی تر دەردەكەون؟\nئارام قادر: ئێمە تەنها باسی یەك حزبمان نەكردووە، وتومانە ئەحزابی ئایدۆلۆجی، بە ئیسلامیی و عەلمانی و نەتەوەییەكانیشەوە، ئەگەر سەری گوتاری نیشتمانیمان بكەیت، ئێمە دەڵێن هاوپەیمانی نیشتمانی هەموو بزاڤە ئایدۆلۆجییەكان بە ئیسلامیی و نەتەوەی و عەلمانییە وە تێپەڕێنین، بەو مانایە نا ئەوانە زەڕبی سفر دەكەین، یان ئەوان خەباتیان نییە، یان ڕابردویان بێ بەها بكەین، نەخێر ئێمە دەڵێن هەرێمی كوردستان قۆناغێكی نوێی و ڕاگوزەری پێویستە، كە كاری ئەحزابی سیاسیی لەسەر بنەمایەكی نیشتمانی بنیاد بنرێت، واتە كەرتبوونەكانی كۆمەڵگا كۆبكرێتەوە، وەك دەبینین لە ناوەڕاست و باشووری عێراق روودەدات، كە خۆپێشاندەران كە هەموو حزبە قەومی و مەزهەبی و ئایدۆلۆجییەكانیان تێپەڕاندووە و باس لە نیشتمان دەكەن، باس لەوەدەكەن كە نیشتمان ناونیشانی هەموو لایەك بێت.\nدیبلۆماتیك مەگەزین: دوای چوونە دەرەوە لە كۆمەڵ، كەخۆت یەكێك بووی لە دامەزرێنەرانی، ئێستا ئەو حزبە لە كوێی ئەو پڕەنسپانەدایە كە ساڵی 2000، كردووتنتە پاساو بۆ جیابوونەوە لە بزووتنەوەی یەكبوون؟\nئارام قادر: بەشێكی پرسیارەكە دەبێت كۆمەڵ خۆی جواب بداتەوە، بەڵام سەبارەت بەوەی كە لە 2001دا روویدا، قۆناغێك بوو، چونكە بارودۆخی بزووتنەوەی یەكبوون گەشتە ئەوڕادەیەی ناچار بووین كۆمەڵی ئیسلامیی رابگەیەنین، ئەمە كاردانەوە نەبوو بەرامبەر كەسێك یان كەسایەتییەك، یاخود گروپێك، لەبەر ئەوەی بارودۆخی ئەوكاتەی بزووتنەوەی یەكبوون گەشتبویە رادەیەكە كە توانای بەڕیوەبەردنی خۆی نەمابوو.\nدیبلۆماتیك مەگەزین: دەگوترێ ئێوە لە كۆنگرەی پێشووی كۆمەڵدا پڕۆژەتان هەبووە، كۆنگرە تێكچووەو چەندین ئەندام بەشداریان نەكردووە، بە بۆچوونی تۆ ئێستا كۆمەڵ بۆ كۆنگرە دوادەخات؟\nئارام قادر: ئەوپرسیارە رووبەرووی كۆمەڵ خۆیان دەبێتەوە، بەڵام سەبارەت بەخۆم، من و چەند هاورێیەكم بایكۆتی كۆنگرەمان كرد، بەڵام بەردەوام پڕۆژەم هەبووە بۆ چاكسازیی سیستمی سیاسیی، پڕۆژەم هەبووە بۆ چاكسازیی حزبی ئیسلامیی، پڕۆژەی چاكسازیم هەبووە لە بواری رێكخستن‌و لەبواری ئیداریی، بەردەوام پێشكەشم كردووە، گفتوگۆم لەگەڵ هاوڕێكانمدا كردووە، بەڵام كە زانیوەمە پڕۆژەیەكەم هاوڕێكانم بەدڵیان نەبووە، كێشەم نەخولقاندووە زۆر ئاسایی بووە لەلام، چونكە دیموكراسیەت و شورا رای زۆرینەی كردۆتە پێوەر، لەگەڵ ئەوە نیم بەزۆر داخوازی و فیكرەی خۆت بسەپێنی، بەڵێ هەموو پڕۆژەكانم بۆ بەرژەوەندیی كاری ئیسلامیی بووە، بۆ بەرژەوەندیی هەرێمی كوردستان و خەڵك بووە، ئێستاش بەردەوامین، چونكە هەموو حزبێك بەردەوام پێویستی بە هەنگاوی نوێ و گۆڕانكاری نوێ هەیە.\nدیبلۆماتیك مەگەزین: بۆ لەناو كۆمەڵدا وەك ئۆپۆزسیۆنێكی درێژخایەن نەمایتەوە، وەك دەگوترێ ئێوە هاوسەنگی هێزتان ڕاگرتبوو، وەك مەرجەعێك نەهزەكان لەتۆیان دەڕوانی، دژ بە تاكڕەوی؟\nئارام قادر: نامەوێت بگەڕێمەوە بۆ ئەوەی بۆچی هاتمە دەرەوە، چی بووە و چی نەبووە، چونكە ئەوە بووەتە رابردوو، ئەوەی من زۆرتر جەختی لەسەر دەكەمەوە داهاتووە، دەمەوێت بۆ داهاتوو بڕوانم كە چۆن هەرێمی كوردستان لەو قەیرانە قوڵە سیاسیی و ئابووری و گەندەڵییەی هەیە چارەسەری بكەین و رزگاری ببێت، ناگەڕێمەوە بۆ ناكۆكییە فیكری و رۆشنبیرییەكان، ئەوە بابەتێكە تێپەڕیوە، نەك تەنها لای من، ئاڕاستەیەكی گشتی هەیە، پێویستە ئەحزابی سیاسیی ئیسلامیی كاروباری بانگەواز و پەروەردە لە چوار چێوەی رێكخراوە ناحكومییەكاندا كاری خۆیان بكەن، كاوباری سیاسیی لە چوار چێوی حزبدا بمێنێتەوە.\nدیبلۆماتیك مەگەزین: دوای هەڵبژاردنەكانی هەرێم، گرژی دروست بوو، بۆچی هەندێ حزب چوون بۆ گردەكە، ئەو شەوە بەگشتی چی روویدا؟\nئارام قادر: لەبەر ئەوەی هاوپەیمانی و گۆرڕان و كۆمەڵ و یەكگرتوو، دەرئەنجامەكانیمان پەسەند نەكرد، چونكە زانیمان ساختەكارییەكی زۆر زۆر كراوە، ساختەكاریەكانیش بەرامبەر بەم هێزانە كرابوو، بۆ ئەوە چووین كە دەنگمان یەكخەین، هەنگاوەكانمان یەكخەین، تا ئەو دەرئەنجامانە نەسەپێنرێت، تا ڕادەیەكی زۆر سەركەوتووبووین، لەوەی كە توانیمان دیكۆمێنتی زۆر كۆبكەینەوە، گەیاندمانە لای زۆربەی لایەنە پەیوەندیدارەكان، لە نەتەوە یەكگرتووەكان، لە سەفارەتی ئەمریكا و بەریتانیا و زۆرێك لە وڵاتەكانی دیكە، ئەمەش وایكرد بوو بە فشارێك كە كۆمسیۆنی باڵای هەڵبژاردنەكانی عێراقیان وەلانا، ئیقالەیان پێكردن، لەپەرلەمان بوو بە بڕیار.


لە دوای گەیشتنی نرخەکەی بە 150 هەزار دینار دۆلار گیرفانی عیراقییەكانی هەڵتەكاندووە – Knwe.org\nسەرەکی » ئابووری » لە دوای گەیشتنی نرخەکەی بە 150 هەزار دینار دۆلار گیرفانی عیراقییەكانی هەڵتەكاندووە\nلە دوای گەیشتنی نرخەکەی بە 150 هەزار دینار دۆلار گیرفانی عیراقییەكانی هەڵتەكاندووە\nماوەی نزیکەی هەفتەیەکە، نرخی 100 دۆلاری ئەمریكی لە بازاڕەكانی عیراق و هەرێمی كوردستان گەیشتۆتە 150 هەزار دینار، كە دەستبەجێ كاریگەریی راستەوخۆی لە بەرزبوونەوەی نرخی زۆربەی شمەك و كاڵاكان لە بازاڕەكان كردووە. هاووڵاتیانیش جگە لە خۆگونجاندن لەگەڵ بارودۆخەكەدا، هیچ چارەیەكی دیكەیان نییە.\nپەرلەمانتارێكی لیژنەی ئابووری و وەبەرهێنان لە ئەنجومەنی نوێنەرانی عیراقیش رایدەگەیەنێت، لە بری پێشكەوتن و گەشەسەندنی کەرتی ئابووری، عیراقییەكان لەوپەڕی خراپیدا دەژین و سێكتەری ئابووریش بەرەو داڕمانی زیاتر دەچێت.\n(30 %) زیادیكردووە\nنەدا شاكر، ئەندامی لیژنەی ئابووری و وەبەرهێنان لە ئەنجومەنی نوێنەرانی عیراق، بە (سۆمەرییە نیوز)ی راگەیاندووە، ئەو هێزە سیاسییانەی كە پاڵپشتییان لە بڕیارەكەی حكومەت كرد بۆ بەرزكردنەوەی بەهای دۆلار، ئێستا بەبێ دەسەڵاتی و ناچاریی تەماشای داڕمانی بەهای دیناری عیراقی دەكەن، كە باجەكەی تەنیا هاووڵاتیانی ئاست مامناوەند و هەژار دەیدەن.\nوتیشی: «بەرزبوونەوەی نرخی دۆلار بەشێوەیەكی نا سروشتی و تێپەڕاندنی 150 هەزار دینار بۆ هەر 100 دۆلارێك، كاریگەریی زۆر خراپی كردۆتە سەر چینی مامناوەند و هەژار، چونكە نرخی شمەك و كاڵاكان لەبازاڕەكاندا بە رێژەی (30 %) زیادیكردووە، ئەمە لەكاتێكدا مووچەی مووچەخۆران وەكو خۆیەتی و زیاد نەبووە. حكومەتیش تەنیا تەماشاكارێكی بێ بەزەییە».\nنەهامەتی عیراقییەكان و بەرزبوونەوەی نرخی شمەك\nئەو پەرلەمانتارە ئاماژە بە هەوڵەكانیان لە ئەنجومەنی نوێنەران دەكات و ئاشكرایدەكات، چەندین جار داوایان كردووە وەزیری دارایی و پارێزگاری بانكی ناوەندی بانگهێشتی نوێنەران بكرێن و لێپێچینەوەیان لەگەڵدا بكرێت، بەڵام دەركەوت كە رێكەوتنی ژێر بەژێر هەیە لە نێوان لایەنەكان بۆ رێگریكردن لەو هەنگاوە. «بۆیە ئەو هێزە سیاسییانەی كە پشتیوانی بڕیاری دابەزاندنی بەهای دیناری عیراق بوون، ئێستا بەرپرسیارن لە بەرامبەر نەهامەتی عیراقییەكان و بەرزبوونەوەی نرخی شمەك».\nبەوتەی نەدا شاكر، كاتێك حكومەتی عیراق بە پاڵپشتی بەشێك لە لایەنە سیاسییەكان بڕیاریدا بەهای دۆلار بەرز بكاتەوە، دەبوایە لەدوای (2 – 3) مانگ لێكۆڵینەوەی لە دەرهاویشتە و كاردانەوەكانی ئەو بڕیارە بكردایە و لایەنە خراپ و باشەكانی هەڵسەنگاندایە و دواتر بڕیارێكی دروستی دیكەی بدایە بە ئاراستەی بەرزكردنەوەی بەهای دینار، بەڵام بەپێچەوانەوە حكومەت و هەندێك لایەنی سیاسی، تەنیا لەگۆشەنیگایەکەوە دەڕواننە پرسەكە و دەیانەوێت پارێزگاری لەو پارەیە بكەن كە دوورە لە بەرژەوەندییەکانی میللەت.\nدەشڵێت: «حكومەت دەیتوانی بەبێ دەستبردن بۆ بەرزكردنەوەی بەهای دۆلار، داهاتی زیاد بكردایە، ئەویش لە رێگەی یەكلاییكردنەوەی دۆسێكانی گەندەڵی و كۆنترۆڵكردنی زیاتری دەروازە سنوورییەكان و سەپاندنی باج بەسەر كۆمپانیا گەورەكان، بەڵام ئەو رێكارەی جێبەجێكرد كە لە زیانی هاووڵاتیاندا بوو».\nهاوكات، مازن فەیلی ئەندامی هەمان لیژنە لە ئەنجومەنی نوێنەران رایگەیاندووە، هەموو ئەو بیانووانەی كە پێشتر حكومەت بۆ بەرزكردنەوەی نرخی دۆلار دەیهێنایەوە، ئێستا بوونی نەماوە.\nوتیشی: «پێشتر بیانووی حكومەتی عیراق بۆ گرتنەبەری ئەو رێكارە ئەوەبوو كە بەهۆی دابەزینی نرخی نەوتەوە، توانای دابینكردنی پارەی بۆ مووچەی فەرمانبەران نییە، بەڵام ئێستا نرخی نەوت لە نێوان (65 – 72) دۆلارە و بە ئاسانی دەتوانرێت مووچەی مووچەخۆران دابین بكرێت».\nبەبۆچوونی ئەو پەرلەمانتارە، بیانوویەكی دیكە بریتی بوو لە رێگریكردن لە بەقاچاخبردنی دراوی قورس (دۆلار) بۆ دەرەوەی وڵات، بەڵام ئێستاش فرۆشی رۆژانەی بانكی ناوەندیی عیراق هەر لە ئاستی 150 بۆ 200 ملیۆن دۆلاردایە.\n(25 % – 30 %) بەرزكردۆتەوە\nمازن فەیلی دەڵێت: «كاردانەوەكانی بەرزكردنەوەی بەهای دۆلار و بەرزبوونەوەی نرخی كاڵاو شمەك لە بازاڕەكاندا، تەنیا هاووڵاتی ئاسایی لێی زەرەرمەند دەبێت، بەبێ ئەوەی حكومەت هیچ رێوشوێنێك بگرێتەبەر بەمەبەستی هەمواركردنی ئەو بڕیارە و گێڕانەوەی هاوسەنگیی بۆ بازاڕەكان».\nبەهۆی ئەوەی (80 %)ی بازاڕەكانی عیراق و هەرێمی كوردستان پشت بە هاوردەی دەرەوە دەبەستێت، بۆیە بەرزكردنەوەی بەهای دۆلار لە بەرامبەر دیناری عیراقی، نرخی كاڵا و شمەكی لە بازاڕەكانی عیراق و هەرێمی كوردستان بە رێژەی(25 % – 30 %) بەرزكردۆتەوە، ئەمەش نیگەرانی و ناڕەزایەتی هاووڵاتیانی لێكەوتۆتەوە، بەڵام تائێستا حكومەتی عیراق و بانكی ناوەندی جەخت لەسەر دروستی ئەو بڕیارە دەكەنەوە و ئامادەی هەڵوەشاندنەوەی نین.


وێنەکانی دادوەرێکی لەکار لابراو لە مۆزەخانەی ستەملێکراوان نمایشکرا – بزاڤی خزمەت\nوێنەکانی دادوەرێکی لەکار لابراو لە مۆزەخانەی ستەملێکراوان نمایشکرا\nمۆزەخانەی ستەملێکراوان، کە لە پێناو گەیاندنی ئەو ستەم و چەوساندنەوەی لە دوای هەوڵی کودەتا شکستخواردووەکەی ١٥ی تەموزەوە بەرامبەر بە هاوسۆزانی بزاڤی خزمەت دەکرێت بە ڕای گشتی جیهان بنیاد نراوە، پێشەنگایەکی لە شاری بۆراس لە سوید کردەوە و ئەو تراژیدییە مرۆییەی خستەڕوو کە لە تورکیا بەرامبەر بە کەسانی بێتاوان ئەنجام دەدرێت.\nڕەمەزان گوزەل کە پێشتر لە تورکیا دادوەر بووە و دوای هەوڵی کودەتا شکستخواردووەکەی تورکیا لە چوارچێوەی ئەو ستەمکاری و چەوساندنەوەیەی بەرامبەر بزاڤی خزمەت ئەنجام درا لە کارەکەی دوورخرایەوە و دواتر ناچار بوو لە تورکیا بچێتە دەرەوە، کۆمەڵێک وێنەی کێشاوە کە گوزارشت لەو ستەمکاری و چەوساندنەوەیە دەکات کە بەرامبەر هاوسۆزانی بزاڤی خزمەت ئەنجامدراوە و وێنەکانی لە پێشەنگاکەدا نمایشکرا و بووە جێی سەرنجی ئامادەبووانی پێشەنگاکە.\nڕەمەزان گوزەل سەبارەت بە وێنەکانی و پێشەنگاکە وتی “دوای ئەوەی لە کاری دادوەری دوورخرامەوە هەم وەک خولیایەک و هەم وەک چارەسەرێکی دەروونی دەستم کرد بە وێنەکێشان بۆ گوزارشت کردن لەو تراژیدیایەی بەسەر خۆم و هاوڕێکانمدا هاتووە. هەوڵ دەدەم لە ڕێگەی نووسین و وێنەکێشانەوە و چەندین ڕێگەی جۆراوجۆری دیکەوە دەنگی ستەملێکراوان و چەوسێندراوەکان بە جیهان ڕابگەیەنم. کاردانەوەی ئەرێنی خەڵکی ئێرە بەرامبەر بە وێنەکانم زۆر دڵخۆشی کردم. تەنانەت کاتێک پێیان وتم وێنەی زیاتر بکێشم زۆر زیاتر هانی منییاندا کە بەردەوام بم. هیوادارم بەو شێوەیە لەسەر ئەم کارانە بەردەوام بین. ‘هەندێک جار وتە کۆتایی دێت، پێویستە بە وێنەکێشان هەستەکان دەببڕدرێت.”\n26 جار بینراوە 1 جار ئەمرۆ بینراوە\nهەوڵێکی نوێ بۆ ئازادکردنی منداڵە دەستگیرکراوەکانی تورکیا\nعاشقی ڕاستگۆ بەشی ٣٧ ڕێگا، خەم و ناسۆری\nئەوانەی لە ڕووبەڕووبوونەوەی خۆیاندا بە چواردەوری خەرمانەدا بوونە خەرمانە (ئووەیسی ئەلقەرەنی)\n“ئێردۆغان بە دەستی خۆی بەرەنگاربوونەوەی تیرۆر بێ بەها دەکات”


7/22/2019 11:10:45 PM\nکابینەی نۆیەمی حکومەتی ھەرێمی کوردستان سەرەتاکەی بەھەڕەشە دەستیپێکرد، تەنیا لایەنی ڕاپەڕاندنی ئەرکی موچەخۆران دەبینێت، بەبێ ئەوەی دیوی دووەمی وێنەکە ببینێت و دەستبەری بکات، کە مافی موچەخۆرانە، ئەم حکومەتە و سەرۆک وەزیرانەکەی لایان وایە ئەمەی ئێستا بۆ موچەخۆران ھەیە زۆرە و پێویستە بەپێیی ستانداردی وڵاتان دەوام بکرێت.\nلە ھەموو جیھاندا ئەرک و ماف ھەیە، تۆ کە مافت نەداوەو دەستەبەرت نەکردووە، نالۆژیکییە داوای ئەرکی ستاندارد بکەیت؟!\nئەمە جگە لە قەرزی ساڵانی ڕابوردووی موچەخۆران، کە مافی خۆیانە و موچەکانیانە، کە لە ئەنجامی سیاسەتی برسیکردن و بڕیاری نایاسایی ژمارە ٦٤ساڵی ۲٠۱٦ ی پاشەکەوتی موچەدا، کەوتوەتە لای حکومەت و ھیچ ئاسۆیەکی دانەوەشی دیارنیە، لە کاتێکدا کۆی لیستەکان و سێ کوچکەی دەسەڵاتیش چ لە بانگەشەی ھەڵبژاردنی ئایاری ۲٠۱۸ ئەنجومەنی نوێنەرانی عێراق و چ کاتی ھەڵمەتی بانگەشەی ھەڵبژاردنی ۲٠۱۹/۹/۳٠ پەرلەمانی کوردستان، بانگەشەی گێڕانەوەی پاشەکەت کراوە، بەڵام سەرۆکی حکومەت لە کارنامەکەیدا ھیچ ئاماژەیەکی پێنەکرد، کە کارنامەکە لیژنەیەکی سێ کوچکەی دەسەڵات نوسیبویان، جگە لەوە لە حاڵی ئێستا کۆتایی مانگی حەوتی ۲٠۱۹یە، ھێشتا موچەی مانگی چواری ۲٠۱۹ی کۆی وەزارەتەکان دابەشنەکراوە! کەچی حکومەت ھەڕەشە دەکات و بڕیاری دەوام و بڕیارگەلی تر دەردەکات، کە زیاتر بە ئاڕاستەی شاردنەوەی زانیارییەکان و ئەرکی موچەخۆراندا دەڕوات، ئەمەش ئاماژەیەکی سەرەتایی کاری کابینەی نۆیەمە، کە ھەڕەشە و ئەرکە، بێ ئەوەی مافی تەواوی دابین کردبێت، کەھاوکێشەیەکەلاسەنگ دەکات.\nئەمە لەکاتێکدا ھەڵمەتێکی میدیایی، میدیای فەرمی و سێبەری سێ کوچکەی دەسەڵات، لەسەرەتای ڕاسپاردنی مەسروربارزانیەوە بەڕێخراوە و ئێستاش بەردەوامە، کە ئەم کابینەیە جیاوازدەبێت و سەرۆک وەزیرانەکەی جیاوازە و ئەزمونی ئەمنی ھەیە، ئەمەش وادەکات، کابینەکە سەرکەوتوبێت.بەڵام ئەوەتا لەسەرەتای ھەنگاوەکانیدا نەتوانرا ئەو خشتەیە جێبەجێ بکرێت، کە بۆ دابەشکردنی موچەی مانگی چوار ڕاگەیەنرابو،کە ۷/۲۳ دابەشکردنی موچەکۆتایی دەھات، لەبەرانبەرداھەمان قسەی ڕابوردوش کرایەوە، ( ھۆی دواکەتنی موچە نەگەشتنی پارەکەی بەغدایە،کەی پارەکەلە بەغداوەگەشت موچەدابەش دەکەین) .\nحکومەت و وەزارەتێکی دارایی پارەی یەدەگی یەک دو وەزارەتی نەبێت، کە ھەندێکیان چەند ملیار دینارێکن،چۆن دەتوانرێت،پێی بوترێت حکومەت؟!\nھەرچەندە ھێشتا سەرەتایە و زوە ، تا حوکم، لەسەرئەم کابینەیە بدرێت، بەڵام ھەنگاوەکانی سەرەتای، بۆ موچەخۆران دڵخۆشکەرنین.\nئەوەی گرنگە، وەک چۆن ھەڵمەتێکی میدیایی سێ کوچکەی دەسەڵات و میدیای سێبەریان، بۆ جوانکردنی کابینەکەو ناساندنی ھەنگاوی سەرەتایی و ڕووکەش، بە چاکسازی و گۆڕینی شێوازی کارکردنی حکومەت ھەیە، وەک لە وتارەکەی سەرۆک وەزیرانیشدا ھاتبوو،ھەربەوجۆرەش پێویستە ھەڵمەتی میدیایی و چالاکی جۆراوجۆر، بۆ دەرخستنی تەواوی ڕاستیەکان و دیوی دووەمی وێنەکە ھەبێت، کە ئێستا تەواو سست و لاوازبووە، پێویستە ئەمە ببوژێنرێتەوە وچاودێری ورد دەست پێ بکاتەوە، کە لەبەرژەوەندی گشتی و لەخزمەتی ھاووڵاتیاندا دەبێت.


کوردیپێدیا - پەروین بولدان\n👫 پەروین بولدان | پۆل: کەسایەتییەکان | زمانی بابەت: 🏳 کوردیی ناوەڕاست\nپەروین بوڵدان 6ی تشرینی دووەمی 1967 لەشاری جۆلەمێرگجۆلەمێرگی باکووری کوردستان لە دایکبووە. خوێندنی ئامادەیی تەواوکردووە. بەپێی نەریتی ناوچەکەیان لە تەمەنی 19 ساڵیدا لەگەڵ ئامۆزایەکیدا بە ناوی ساڤاش بوڵدان هاوسەرگیریی کردووە.\nبەهۆی کاری بازرگانیی هاوسەرەکەیەوە لە ساڵی 1990ەوە چوونەتە شاری ئیستانبول و لەوێ هاوسەرەکەی بەردەوام بووە لە کاری بازرگانی بووەتە خاوەنی هۆتێلێک. لەو کاتەدا لە ئیستانبول بوون کوڕێکیان دەبێت و ناوی دەنێن نیێچیرڤان، بەڵام لە ساڵی 1993ەوە ژیانی ئە خێزانە بە تەواوەتی گۆڕا.\nکاتێک لە ساڵی 1993 تانسۆ چیللەر سەرۆک وەزیرانی ئەو کاتی تورکیا ڕایگەیاند، لیستێکیان لە ناوی ئەو بارزگان و کەسە دەوڵەمەندانە لەلایە کە هاوکاریی پەکەکە دەکەن، هەڕەشەکان بۆ سەر ساڤاش بوڵدانی هاوسەری پەروین بوڵدان دەستیپێکرد. لە ئەنجامدا لە 2ی حوزەیرانی 1994دا ساڤاش لەگەڵ دوو هاوڕێیەدا بە ناوەکانی عەدنان یڵدرم و حاجی کاریا لە کاتی چوونە دەرەوە لە شوێنی کارەکەیان (هۆتێلەکەیان) لەلایەن 8 پۆلیسەوە دەستگیرکران.\nدوو ڕۆژ دوای دەستگیرکردنەکەیان تەرمی ساڤاش و هەر دوو هاڕێیەکەی لە ڕێگای بولو و لە نزیک ڕووباری مەلەن دۆزرانەوە، کە شوێنی ئەشکەنجە و بڕینی بەشێک لە جەستەیان و شکاندنی ئێسکی سەریان دیاربوو. لەو کاتەدا ئەوە بە یەکێک لە ترسناکترین کوشتنەکان لە سەرتاسەری تورکیادا دەنگی دایەوە. هەر لەو ڕۆژدا پەروین بوڵدان لە نەخۆشخانە منداڵێکی تری بوو، کە ناویان نا زەلال.\nپەروین بوڵدان لەو کاتەوە ژیانی بەشێوەی ڕاستەوخۆ تێکەڵ بە سیاسەت بوو. دەستیکرد بە کارکردن لەگەڵ هادەپ، کە لەو کاتەدا حزبێکی یاسایی کوردانی باکووری کوردستان بوو.\nهاوکات بە بەردەوامی لەگەڵ کەسوکار و بنەماڵی دەستگیرکراون و ئەشکەنجەدراون و بێسەروشوێنکراوەکاندا لە چالاکیدا بوو. تاوەکو لە ساڵی 2001 ڕێکخراوێکی بەناوی ماگ دەر بۆ هاوپشتیی و هاوکاریی بنەماڵەی کەسانی بێسەروشوێنکراو دروستکرد، بەڵام دوای ماوەیەک ئەو ڕیکخراوە لەلایەن حکومەتی تورکیاوە داخرا.\nپەروین بوڵدان دوای ماوەیەکی تر ڕێکخراوی یاکای دەری دامەزراند، کە بووە هەوێنی دامەزراندنی ڕێکخراوی دایکانی شەممە. واتە دایکی ئەو کەسانەی کە منداڵەکانیان بێسەروشوێنکراون، یان بە شێوەی نادیار کوژراون. دایکانی شەممە هەموو ڕۆژانی شەممە لە گۆڕەپانی گاڵاتەسەرای ئیستانبول کۆدەبنەوە و وێنەی منداڵە کوژراو و بێسەروشوێنکراوەکانیان دادەنێن و هەر جارە چیرۆکی یەکیکیان دەگێڕنەوە، کە لەلایەن کەسانێک بە ناوی بکوژانی نادیار، کۆتایی بە ژیانیان هێنراوە. ئەو چالاکیانە پەروین بوڵدانی هێدی هێدی کرد بە کەسێکی ناسراو لە تورکیا.\nلە دوای داخستنی هادەپ لەلایەن حکومەتی تورکیاوە بووە ئەندامی دەهاپ، کە لە شوێنی هادەپ دامەزرابوو.\nبەهۆی هەوڵەکانی بۆ ئاشتی لە ساڵی 2005 لەلایەن رێکخراوی دەستپێشخەریی ژنانی سویسراوە لەناو هەزار ژنی تێکۆشەری تردا، ئەو هەڵبژێردرا و پاڵێورا بۆ وەرگرتنی خەڵاتی نۆبڵی ئاشتی.\nلە تەمووزی 2007دا و وەک یەکێک لە پاڵێورانی هەزار ئومێد، وەک پاڵێوراوی سەربەخۆ و بە پشتیوانی دەتەپە خۆی بۆ پەرلەمانی تورکیا پاڵاوت و سەرکەوتنی بە دەستهێنا. لەو ڕێگەیە بووە یەکەم نوێنەری ژن، کە لەلایەن خەڵکی شاری ئیدری باکووری کوردستان بۆ پەرلەمانی تورکیا هەڵبژێردرا. لە ساڵی 2008دا بەهۆی کردنەوەی ئاگری نەورۆز و پێشکەشکردنی وتەیەک و پشتیوانیکردنی لە ئۆجەلان، لەلایەن پۆلیسەوە دەستگیرکرا.\nکاتێک پارتی کۆمەڵگەی دیموکراتیک (دەتەپە) لەلایەن حکومەتی تورکیاوە داخرا. چووە ڕیزی پارتی ئاشتی و دیموکراسی (بەدەپە) لەوێ درێژەی بەکارەکان دا.\nپەروین بوڵدان لە هەڵبژاردنی 12ی حوزەیرانی 2011دا دووبارە سەرکەوتنی بە دەستهێنایەوە و چووە پەرلەمانی تورکیا. بوو بە یەکێک لە 24 نوێنەرەکەی کورد لە پەرلەمانی تورکیا و هەروەها بووش بە سەرۆکی فراکسیۆنی نوێنەرانی کورد لە پەرلەماندا.\nلە ساڵی 2013دا لەلایەن دەبەپەوە وەک جێگری هاوسەرۆکی گشتیی ئەو حزبە بووە ئەندامی شاندی دانوستانەکانی ئاشتی و چەندینجار لەگەڵ شاندەکەدا سەردانی عەبدوڵا ئۆجەلانی کرد لە زیندانی ئیمراڵی. لە نەورۆزی 2013دا پەیامەکەی ئۆجەلانی بۆ ئاشتی لە ئامەد بە زمانی کوردی بۆ نزیکەی 2 ملیۆن کەسی ئامادە بووی نەورۆزی ئەو ساڵەی ئامەد خوێندنەوە. ئۆندەریش بە تورکیی پەیامەکەی ئۆجەلانی خوێندنەوە.\nلە چوارچێوەی شاندی ئیمراڵیدا چەندین جار سەردانی قەندیل و ئەوروپای کرد لەگەڵ زۆڕێک لە ناوەندەکانی بواری ئاشتی و کەسانی ئاشیتخواز و داکۆکیکاری مافەکانی مرۆڤدا دانیشتنی ئەنجامدا.\nدوای ئەوەی هەدەپەهەدەپە دامەزرا، بووە ئەندامی هەدەپە و لە هەڵبژاردنی 2015دا بۆ پەرلەمان لەسەر لیستی هەدەپە بۆ شاری ئیدری باکوری کوردستان دووبارە سەرکەوتنی بە دەستهێنایەوە و چووە پەرلەمانی تورکیا.\nلە 11ی شوباتی 2018 و لە سێیەمین کۆنگرەی ئاسایی هەدەپەدا بۆ هاوسەرۆکی نوێی هەدەپە هەڵبژێردرا.\n#جۆلەمێرگ | #هەدەپە |\n 📡 ماڵپەڕ | 🏳 کوردیی ناوەڕاست | ماڵپەری ئێن ئاڕ تی - 11-02-2018\n1. 👁 06-11-1967\n2. 👁 08-02-2018\n3. 👁 11-02-2018\n4. 👁 12-02-2018\n5. 👁 14-03-2015\n6. 👁 21-03-2013\n7. 👁 23-02-2013\n8. 👁 23-12-2016\n9. 👁 31-08-2016\n📅 رۆژی لەدایکبوون: 06-11-1967\n➕ ئەم بابەتە لەلایەن: (هاوڕێ باخەوان)ەوە لە: Jun 23 2010 3:16PM تۆمارکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Feb 12 2018 11:53AM باشترکراوە\n👁 ئەم بابەتە 17,649 جار بینراوە\n📷 فایلی وێنە 1.0.1 27 KB Jun 23 2010 3:16PM هاوڕێ باخەوان


كۆبوونه‌وه‌ی په‌رله‌مانی كوردستان دواخرا\nبریار وابوو ئه‌مرۆ به‌به‌شداری چه‌ند فراكسیۆنێك كۆبوونه‌وه‌ی په‌رله‌مان به‌رێوه‌بچێت به‌ڵام كۆبوونه‌وه‌كه بۆ سبه‌ی دووشه‌مه دواخرا.\nبه‌پێی زانیارییه‌كانی (BMC) ، له‌سه‌ر داوای فراكسیۆنی یه‌كێتی، كۆبوونه‌وه‌ی ئه‌مڕۆی په‌رله‌مان كه بڕیاربوو كاتژمێر ١١:٠٠ ئه‌نجامبدرێت دواخرا و سبه‌ی له هه‌مان كاتدا ئه‌نجامده‌درێت.\nدوای ئەوەی پەرلەمانی کوردستان لە 2020/06/29 وەرزی یاسادانانی بۆ ماوەی مانگێک درێژکردەوە، بڕیارە بوو کاتژمێر 11:00ی پێش نیوەڕۆی ئەمڕۆ یەکشەممە پەرلەمانی کوردستان به‌به‌شداری فراکسیۆنی پارتیی دیموکراتی کوردستان، فراکسیۆنی پێکهاتەکان لە کریستیان و تورکمانەکان، فراکسیۆنی سەردەم، فراکسیۆنی ئازادی و فراکسیۆنی گۆڕان کۆبوونەوەی ژمارە 6 ی ئاسایی خۆی بکات.\nبەگوێرەی به‌رنامه‌ی كار، دانیشتنی ژماره (6)ی ئاسایی خولی به‌هاره‌ی ساڵی دووه‌م له‌خولی پێنجه‌می هه‌ڵبژاردنی په‌رله‌مان له كاتژمێر (11)ی پێشنیوه‌رۆى ئەمڕۆ یه‌كشه‌مه رێكه‌وتی 26/7/2020، به‌مشێوه‌یه بێت:\nیه‌كه‌م: خوێندنه‌وه‌ی یه‌كه‌م بۆ ئه‌م پڕۆژه‌و پێشنیازه یاسایانه‌ی خواره‌وه پشت به‌ستن به بڕیاری ژماره (5)ی ساڵی 2020 و حوكمی مادده‌كانی (79، 80)و بڕگه‌ی (یه‌كه‌م) له‌مادده‌ی (83)ی په‌یڕه‌وی ناوخۆی په‌رله‌مانی كوردستان.\n3- پێشنیازی یاسای (ڕێكخستنی میدیای ئه‌لیكترۆنی له‌هه‌رێمی كوردستان-عیراق).


فازل میرانی: عەلاوی بە بەرگێكی سیاسییەوە كودەتا دەكات – تۆڕی میدیایی خەڵک\n2020/02/27 - 2:24 PM\nفازڵ میرانی سكرتێری مەكتەبی سیاسی پارتی دیموكراتی كوردستان باس لە مەرج و داواكاری كورد دەكات بۆ بەشداری كردن لە كابینەی نوێی حكومەتی عیراقی و بژاردەكانی بەردەم كورد، هەروەها دەشڵێت ئەم بۆچونانە بۆچونی كوردستانیە كە لەكۆبونەوەی هەموو لایەنە سیاسیەكانی هەرێم لەسەرۆكایەتی هەرێم خستمانەڕوو.\nمیرانی لە وتووێژێكدا لەگەڵ بەشی كوردی دەنگی ئەمریكا ڕایگەیاند” من وەك پارتیەك قسە ناكەم بەڵكو وەكو كوردستانیەك قسە دەكەم. عەلاوی وا دەزانێت لە مەریخەوە هاتووە، نازانێت ” ئەصلەن ” عێراق وڵاتێكە لەساڵی 1958 وە لەسەر سێ كوچكەكەی سونە و شیعە و كورد دروست بووە كە عبدالكریم قاسم هاتووە سەر حوكم، محەمەد نەجیب ڕوبەیعی سەرۆكی ئەنجومەنی سەركردایەتی ، سونی بووە، محەمەد مەهدی كوبە شیعە بوو، خالید بن نەقشەبەندی كورد بووە. ئەم هەموو حیزبانە خەباتیان كردووە بەتایبەتی ئێمەی كورد شۆڕشمان كردووە، دنیایەك ” شەهیدمان ” داوە، ئەكرێ ئەمڕۆ حەقی ئەوەمان نەبێ وەكو كیانێكی فیدڕاڵی  كاندیدی خۆمان دابنێین كە نوێنەرایەتیمان بكات لە عێراق؟!” لەبەر ئەوە ئەمە ڕەتكراوەیە لای نەك هەر ئێمە بەڵكو لای تەواوی هێزەكانی عێراق لە شێوازی مامەڵەی عەلاوی ڕازی نیین، هەندێكیان بێ دەنگن، هەندێكیان قسە دەكەن، هەندێكیان لەوانەیە ڕازی بن. بەڵام لەڕاستیدا،ئەو ئەگەر ئەمەمان بۆ قبوڵ نەكات لەبەرامبەریشدا ئێمەش ئەومان(عەلاوی)” قبوڵ نی یه.”\nسەبارەت بەوەی ئەگەر كورد بەشداری حكومەتی عیراقی نەكات چی دەكات؟ فازڵ میرانی دەڵێت” زۆر شت دەتوانین بكەین ، ئەوە نەبێت كە كورد بێ دەسەڵات بێت هەتا ئێستا چوار كودەتای سەربازی لەعیراقدا كراوە ،ئەمەی عەلاوی دەیكات كودەتای پێنجەمە، بەڵام بەرگێكی سیاسی لەبەر كردووە. لەبەر ئەوە هەموو پێكهاتەكانی عێراق بە كورد و عەرەب و توركمان و ئەرمەنەوە چیتر ڕازی نیین حوكمێكی شمولی جا قەومی بێ یان تائیفی بێ هەرچیەك بێت قبوڵ بكرێت، گەلی عێراق چیتر ناچێتەبەر حوكمێكی شمولی ئەمەمان قبوڵ نیە.\nمیرانی ئاماژەی بەوەكرد” لە بڕیاری دەركردنی هێزەبینایەكان و هێزەكانی ئەمریكا تەنها دەنگی شیعە بوو، كوردو سوننەو پێكهاتەكانی تر بەشدار نەبوون بەڵام ئەوەتا بڕیارەكە جێ بەجێ نەكرا حكومەتی بەتەنها شیعەش هەروای لێدێت.”\nهەروەها لەوەڵامی ئەو پرسیارەی كورد دەتوانێت چی بكات ئەگەر بەشداری حكومەتی نوێی عیراقی نەكرد بژاردەكانی بەردەمی چی-ن؟ فازڵ میرانی دەڵێت” دەتوانین لەم حكومەتە بەشدار نەبین، بەڵام ئێمە داوای هەڵبژاردنی پێش وەختەی لێ دەكەین، ڕوبەڕووی گەندەڵی ببێتەوە و ئەوانەی خۆپیشاندانیان كوشتووە بیگرن و بیدەن بەدادگا، “دنیایەیەك” بەڵێنی لەسەرخۆی داناوە، لەلایەكی ترەوە مومكین نیە لەم وڵاتە حوكمی یەك قەومی یەك تایفی بەڕێوە بچێت لەعیراق.كورد میللەتی دووەمە لە عێراقدا، ئێمە فیدڕاڵییەكی دەستوریمان هەیە، هەروەها سوننە پێكهاتەیەكی سەرەكی یە، توركمان و ئاشوری پێكهێنەرێكن ناكرێ حوكمەت سەركەوتوو بێت، بەڕێوەبچێت بەبێ ئەم پێكهاتانە.” \nئاسایشی پارتیپارتی دیموكراتی كوردستانپارتی و یەكێتی\nمەسعود بارزانی داوای قەرەبووكردنەوەی هەڵەبجە لە حكومەتی عیراق دەكات\nدەڵێت كاندیدێكی دۆڕاوی هەڵبژاردنی 2018 يە\nپەرلەمانتارێكی پێشووی پارتی هێرشی توند دەكاتە سەر عەللاوی


یه‌مه‌نییه‌كان ئاوو سابوونیان نییه تا ده‌سته‌كانیان بشۆن ؟!\n24/3/2020 - 15:15\nئه‌گه‌ر تووشی په‌تاكه بن كاره‌ساتێكی مرۆیی زۆر گه‌وره‌ی لێده‌كه‌وێته‌وه\nبۆ ئه‌وه‌ی تووشی ڤایرۆسی كۆرۆنا نه‌بن ، شاره‌زایانی بواری ته‌ندروستی هه‌میشه ئامۆژگاری خه‌ڵكی ده‌كه‌ن كه ده‌سته‌كانیان به‌ئاوو سابوون بشۆن، ، به‌ڵام به‌ملیۆنان هاووڵاتی یه‌مه‌نی بێ ئاون ، چۆن ده‌توانن ئه‌مه بكه‌ن.؟\nبه‌گوێره‌ی رێكخراوی ته‌ندروستی جیهانی تا ئێستا هیچ حاڵه‌تێكی تووشبوون به ڤایرۆسی كۆرۆنا له‌یه‌مه‌ن تۆمارنه‌كراوه، به‌ڵام مه‌ترسی ئه‌وه هه‌یه ئه‌گه‌ر ئه‌و هه‌ژارترین وڵاته‌ی نیمچه دوورگه‌ی عه‌ره‌بی، تووشی په‌تاكه بێت، له‌وانه‌یه كاره‌ساتێكی مرۆیی زۆر گه‌وره‌ی لێبكه‌وێته‌وه.\nدوای پێنج ساڵ له زیادبوونی ململانێكان و به‌شداری كردنی سعوودیه بۆ راگرتنی به‌ره‌و پێشچوونی حوسییه‌كان، بواری ته‌ندروستی یه‌مه‌ن داته‌پیوه و زیاتر له 3 ملیۆن و 300 هه‌زار كه‌س ، له نێو خیوه‌ته‌كان و قوتابخانه‌كاندا ئاواره بوون و به‌هۆی نه‌بوونی ئاوی خاوێن تووشی نه‌خۆشی كولێرا بوون.\nله‌مباره‌یه‌وه كارولین سیگین ، به‌رێوه‌به‌ری پڕۆژه‌كانی پزیشكانی بێ سنوور به فرانسی پرێسی راگه‌یاندووه: یه‌مه‌نییه‌كان ناتوانن ئاوی خاوێن به‌ده‌ست بێنن و هه‌ندێكیشیان ته‌نانه‌ت سابوونیشیان نییه.\nهه‌روه‌ها ده‌ڵێت: ده‌توانین ئامۆژگارییان بكه‌ین كه ده‌سته‌كانیان بشۆن، به‌ڵام چی ده‌بێت ئه‌گه‌ر تۆ هیچ شتێكت نه‌بێت كه ده‌سته‌كانتی پێ بشۆی.\nوه‌رگێران و دارشتنه‌وه‌ی / رزگار\nژێده‌ر/ كه‌ناڵی حوڕه\nئایا پەتاکەی 2020 سنوورەکانی ئەوروپا تێکدەشكێنێت\nهەر وڵاته‌وئێستا تەنها لە خەمی هاوڵاتیانی خۆیەتی\nبۆ دووه‌م جار پشكنینی كۆرۆنای دۆناڵد تره‌مپ نێگه‌تیڤ ده‌رچوو\nوه‌زیری ته‌ندروستی ئیسرائیل و هاوسه‌ره‌كه‌ی تووشی ڤایرۆسی كۆڕۆنا بوون\nمارك مه‌دۆز وه‌ك سه‌رۆكی دیوانی كۆشكی سپی ده‌ستبه‌كاربوو


ژن د ناڤا كه‌رتێ ئابوورى دا – Malame\nژن د ناڤا كه‌رتێ ئابوورى دا\n246 ئێك خوله‌ك\nژن ئه‌و ته‌خا جڤاكیه كو بێى گرنگى دان ب هه‌بوونا وێ، شیانێن وێ، حه‌زا وێ، جڤاك قه‌د به‌ره‌ڤ پێش ناچیت و ل جهێ خۆ ناڤه‌لڤیت، ژن دشێت ببیته پالده‌ر و پشته‌ڤانه‌كا مه‌زن بۆ وه‌رار و داهینانا ناڤا جڤاكى كو د پاشه‌رۆژێ دا دبیته ئه‌گه‌رێ به‌ره‌ڤ پێش برنا وه‌لاتان، ئه‌و دشێت مینا زه‌لامى و باشتر ژى رولێ خۆ د ناڤا سكته‌رێ ئابوورى دا بگێریت.\nرولێ ژنان د سالێن بورى دا ل سه‌ر ئاستێ سیاسى به‌ره‌ڤ پێشچوونێن مه‌زن بخۆ دیتینه و ئه‌و شیانه ل ناڤه‌ندێن مه‌زنێن خۆدان بریار جهگر ببن، هه‌روه‌سا د ئاستێ ئابوورى دا ژى ژن ب گشتى شیانه تا راده‌كێ باش جهێ خۆ په‌یدابكه‌ن و ببنه هاریكارێن مه‌زن یێن به‌ره‌ڤ پێشبرنا جڤاكان.\nل سه‌ر ئاستێ كوردستانێ، ئایا تا نوكه ژن شیایه ببیته خۆدا رێڤه‌به‌ریا خۆ یا ئابوورى؟ د ناڤا گوره‌پانا ململانا جڤاكى و ئابوورى دا ژن لكیڤه‌یه؟ ئایا بێى هه‌بوونا نیڤا جڤاكى، ده‌وله‌ت و جڤاك بخۆ دشێن بگه‌هنه ئاستێ گه‌شه‌كرنێ؟\nد سه‌رده‌مێ نوكه دا چ پێنه‌ڤێت بێى هه‌بوونا ژنانا د ناڤا كه‌رتێ ئابوورى دا جڤاك پێش ناكه‌ڤیت ژ به‌ر كو هه‌ڤبه‌شیا ژنێ د كارێ ئابوورى دا گه‌له‌كا گرنگه چونكى د سه‌رده‌مێ چاندنێ دا ژن ژى مل ب ملێ زه‌لامى د ناڤا كه‌د و خه‌باتێ دا بوو، وێ ژى روله‌كێ مه‌زن دگێرا د ئاستێ په‌یداكرنا داهاته‌كى بو مالباتێ\nله‌ورا د سه‌رده‌مێ وه‌رارا ته‌كنولوژیایێ دڤێت ژن ژى مینا زه‌لامى یا هه‌ڤپشك بیت د ناڤا داهینان و وه‌رارا ئابوورى دا.\nژ خالێن لاوازێن جڤاكێ مه، ئه‌وه تا نوكه نه‌شیانه وێ چه‌ندێ قه‌بول بكه‌ن كو بێى هه‌بوونا ژنه‌كا زانا و برێڤه‌به‌ر د ئاست كه‌رتێ ئابوورى دا قه‌ت پێشكه‌فتن چێنابیت.\nخاله‌كا دیتر یا بهێز ژى بۆ پشكداریا ژنێ د ناڤا ئابوورێ دا ئه‌وه كو كاركرن و هه‌بینا ئابووره‌كا سه‌ربخو ژ بۆ ژنان ئێك ژ فاكته‌رێن كێمكرنا دژواریا ل دژى ڤێ ته‌خا جڤاكى دهێته ل قه‌له‌م دان.\nله‌ورا ژ بۆ جڤاكه‌ك ساخله‌م و برێڤه‌به‌ر و خۆدان ئاسته‌ك بلند یێ هشیاریێ دڤێت د ئه‌ڤرۆ پاشدا ژن بهێنه ناڤا گۆره‌پانا ئابوورى و بشێن ل ده‌ست پێكێ ب تمامى ئابوورێ مالێ و پاشان ئابووره‌كێ سه‌ربخۆ ل ده‌رڤه بۆ خۆ ئاڤا


ڕایس ده‌ڵێت سوریا كۆسپ ده‌خاته به‌رده‌م لێـكۆڵینه‌وه‌كه‌ی كوشتنی حه‌ریری\nڕۆژی چوار شه‌ممه كۆنده‌لیزا رایس وه‌زیری ده‌ره‌وه‌ی ووڵاته یه‌كگرتووه‌كانی ئه‌مریكا، سوریای تاوانبار كرد به‌وه‌ی كۆسپ ده‌خاته به‌رده‌م لێـكۆڵینه‌وه‌كه‌ی نه‌ته‌وه یه‌كگرتووه‌كان له مه‌ڕ كوشتنی ڕه‌فیق حه‌ریری، سه‌رۆك وه‌زیری پـێشـوی لوبنان.\nهۆشداریشیدا،  ئه‌گه‌ر سوریا به‌رده‌وام بێت له ده‌ست‌تێوه‌ردان له كاروباری ناوخۆی لوبنان ئه‌وا سه‌ر له نوێ پـرسه‌كه ڕه‌وانه‌ی ئه‌نجومه‌نی ئاسایشی سه‌ر به نه‌ته‌وه یه‌كگرتووه‌كان ده‌كات.\nئه‌م ڕاگه‌یاندنه‌ی خانم رایس له قوناغێـكی هه‌ستیاردا هات و هاوكات له‌گه‌ڵ ده‌ست‌به‌كاربوونی دادوه‌ری گشتی نوێ_ یاساناسی به‌لجیكی سێرج برامه‌رتز – بۆ لێـكۆڵینه‌وه‌كه‌ی نه‌ته‌وه یه‌كگرتووه‌كان. هه‌روه‌ها لێـكۆڵه‌ره‌وه‌كانیش ده‌یانه‌وێت چاوپـێـكه‌وتن له‌گه‌ڵ سه‌رۆكی سوری به‌شار ئه‌لئه‌سه‌د ئه‌نجام بده‌ن.\nپـێـشـتریش لێكۆڵه‌ره‌وه‌كان له ڕاپۆرته‌كانیاندا بۆ ئه‌نجومه‌نی ئاسایش گوتیان، ئه‌وان پـێـیان وایه، كاربه‌ده‌ستانی هه‌واڵـگری سوریا و هاوپه‌یمانه لوبنانی‌یه‌كانیان له‌وانه‌یه له پشـت هێرشی ئه‌و ئـۆتـۆمبیله به مینچێنراوه‌كه‌دابن كه له مانگی شوباتی ساڵی پار به‌ڕێز حه‌ریری و 22 كه‌سی دیكه‌ی پێ كوژرا.\nتێڕوانینه‌كانیش بۆ سه‌ر سه‌رۆك ئه‌سه‌د زیایكردووه له‌وه‌ته‌ی جێـگری پـێـشـوی سه‌رۆكی سوری عبده‌لحه‌لیم خه‌دام كه پـێش دوو هه‌فته له‌مه‌و به‌ر گوتی، سه‌رۆك ئه‌سه‌د هه‌ر پـێش چه‌ند مانگێـك له كوشتنی به‌ڕێز حه‌ریری هه‌ڕه‌شه‌ی لێ كردووه.\nهه‌روه‌ها به‌ڕێز ڕایس گوتی، كوشتنی به‌رهه‌ڵستكارانی لوبنانی ئه‌وانه‌ی دژ به خۆ سه‌پاندنی سوریین به سه‌ر لوبناندا به‌رده‌وامه له‌وانه ڕۆژنامه‌وان و یاسادانه‌ر جبران تۆنی. سوریا ئه‌م جۆره كارانه ده‌كات به‌و مه‌به‌سته‌ی لوبنانی‌یه‌كان بتـۆقـێـنـێـت.\nگوتی ده‌بێت تۆقاندن كۆتایی پێ‌بێت و ده‌بێت سوریا ده‌ست به‌جێ پابه‌ندی هه‌موو بڕیاره‌كانی نه‌ته‌وه یه‌كگرتووه‌كان بێت.\nبه‌ڕێز كۆنده‌لیزا ڕایس گوتی، ووڵاته یه‌كگرتووه‌كانی ئه‌مریكا زۆر به توندی له‌گه‌ڵ گه‌لی لوبنانیدا ده‌وه‌ستێت بۆ ڕه‌تكردنه‌وه‌ی هه‌ر چ جۆره مامه‌ڵه‌یه‌ك یان سه‌وداكردنێـك به مه‌به‌ستی لێـكۆڵینه‌وه‌كانی نه‌ته‌وه یه‌كگرتووه‌كان لاواز بكات یان پابه‌ندی سوریا به بڕیاره‌كانی ئه‌نجومه‌نی ئاسایش سووك بكاته‌وه.


Sandi Sarhad - Facebook Page Review - LikeAlyzer\nReview of Sandi Sarhad\nPagename: Sandi Sarhad [Visit]\nPosts per Day: 51.85\nSomething might have gone wrong when we imported Sandi Sarhad's posts. Only 5 posts could be retrieved which may be a result of you not publishing any more posts or that we are not allowed to obtain more from the Facebook Graph API.\n51353 1citizen iptaipts 4\n51354 1st May, Hong Lim Park Event T-shirts Page 4\n51355 24option.com 4\n51356 Sandi Sarhad 4\n51357 1000 мелочей интернет-заработка 3\nTop 5 Posts by Sandi Sarhad\n2014-03-20 له‌وانه‌یه ئه‌و که‌سانه‌ت له‌یاد بچن ، که هاوبه‌شی پێکه‌نینت بوون... 0 0 0\n2014-03-20 هـــــاوڕێـــــکـــــەم زۆر بەسەرهاتم بیست لەم دوونیا ! کە دوو هاوڕێی... 0 0 0\n2014-03-20 هه‌ر كاتێك جوانی سروشت ئه‌بینم بیرئه‌كه‌مه‌وه ئاخۆ ئه‌بێ بنیاد نه‌ری... 0 0 0\n2014-03-20 ئه‌گـه‌ر ڕۆژێـك لێـت تووڕه بـووم، ئه‌گه‌ر ڕۆژێك بڕیارم دا جێت... 0 0 0\n2014-03-20 خه ڵك هه موو كاتێك به رد فڕێ ئه داته سه ر ڕێگەكه ت ! به ڵام ئه وه ئه كه... 0 0 0